Khas Ramadhan | Hukum Cucuk Vaksin Covid-19 Pada Bulan Ramadhan

Soalan :

Assalamualaikum, saya ingin bertanya apakah hukum cucuk vaksin covid 19 pada bulan Ramadhan. Adakah boleh membatalkan puasa.

Ringkasa Jawapan :

Hukum melakukan suntikan vaksin Covid-19 pada siang hari di bulan Ramadan adalah diharuskan dan tidak membatalkan puasa kerana suntikan tersebut tidak melalui rongga yang terbuka

Isi Kandungan

Huraian Hukum Cucuk Vaksin Covid-19 Pada Bulan Ramadhan

Setiap ibadat yang dilakukan mestilah terikat dengan syarat dan perkara yang telah ditetapkan syarak seperti syarat wajib, perkara yang membatalkannya, sunat-sunatnya dan lain-lain lagi. Begitu juga dengan ibadah puasa yang diwajibkan ke atas setiap individu muslim yang baligh, puasa juga seperti ibadah yang lain, ia disyariat berdasarkan Firman Allah SWT:

يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ

Maksudnya: Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu, supaya kamu bertaqwa

(Surah al-Baqarah, 183)

Berbalik kepada persoalan yang diajukan, timbul persoalan berkaitan batal atau tidak puasa sekiranya mengambil suntikan vaksin Covid-19 semasa puasa. Kaedah pemberian suntikan vaksin terbahagi kepada empat kaedah, pertamanya suntikan
Intramuscular
 iaitu suntikan ke dalam otot,
Intravena
 iaitu suntikan melalui salur darah,
intradermal
 suntikan melalui lapisan kulit atas dan
subcutaneous
 iaitu suntikan pada kawasan dalam kulit di atas otot. Vaksin Covid-19 disuntik menggunakan kaedah
intramuscular
 iaitu suntikan ke dalam otot.

Dalam membahaskan isu ini, secara umumnya  perkara yang membatalkan puasa adalah apabila tidak mencukupi syarat-syarat atau gugur salah satu daripada rukun puasa seperti haid, nifas, memasukkan sesuatu ke dalam badan dan sebagainya. Ini sebagaimana yang disebut di dalam
al-Mausu’ah al-Fiqhiyyah al-Kuwaitiyyah
:

يَفْسُدُ الصَّوْمُ – بِوَجْهٍ عَامٍّ – كُلَّمَا انْتَفَى شَرْطٌ مِنْ شُرُوطِهِ، أَوِ اخْتَل أَحَدُ أَرْكَانِهِ، كَالرِّدَّةِ، وَكَطُرُوءِ الْحَيْضِ وَالنِّفَاسِ، وَكُل مَا يُنَافِيهِ مِنْ أَكْلٍ وَشُرْبٍ وَنَحْوِهِمَا، وَدُخُول شَيْءٍ مِنْ خَارِجِ الْبَدَنِ إِلَى جَوْفِ الصَّائِمِ

Maksudnya
: Perkara yang membatalkan puasa secara umumnya, setiap perkara yang tidak memenuhi salah satu daripada syarat-syaratnya, atau gugur salah satu rukunnya seperti murtad,keluarnya haid dan nifas. Melakukan setiap perkara yang boleh membatalkan puasa seperti makan, minum dan seumpamanya. Begitu juga memasukan sesuatu dari luar badan ke bahagian dalam rongga dalam badan orang yang berpuasa

(Rujuk,
Al-Mausu’ah al-Fiqhiyyah al-Kuwaitiyyah
,
 28/29)

Para ulama menjelaskan bahawa antara perkara yang membatalkan puasa adalah memasukkan sesuatu ke dalam tubuh badan melalui rongga yang terbuka seperti hidung dan mulut. Ini sebagaimana yang dijelaskan oleh Imam al-Nawawi di dalam kitabnya Raudah al-talibin:

مِنَ الْمُفْطِرَاتِ دُخُولُ شَيْءٍ فِي جَوْفِهِ – وَقَدْ ضَبَطُوا الدَّاخِلَ الْمُفْطِرَ بِالْعَيْنِ الْوَاصِلَةِ – الظَّاهِرُ إِلَى الْبَاطِنِ فِي مَنْفَذٍ مَفْتُوحٍ عَنْ قَصْدٍ مَعَ ذِكْرِ الصَّوْمِ

Maksudnya
: Antara perkara yang membatalkan puasa adalah masukkan sesuatu ke bahagian dalam rongga. Para ulama telah menentukan sesuatu yang masuk ke dalam
al-Jauf
 (rongga) membatalkan puasa dengan ain (objek) yang sampai, iaitu (dari) had zahir ke dalam had batin melalui rongga terbuka dengan sengaja dan sedar berpuasa.

(Rujuk
Raudah al-Talibin
, 2/356)

Begitu juga dengan suntikan yang mengandungi khasiat atau untuk menguatkan badan maka boleh membatalkan puasa walaupun suntikan tersebut tidak melalui rongga yang terbuka. Hal ini menjadi perbezaan pandangan para ulama sebagai mana yang dirumuskan secara terperinci oleh Syeikh Hassan al-Kaf di dalam karyanya
al-Taqrirat al-Sadidah
:

Maksudnya
: Hukum Suntikan (pada siang Ramadhan): Harus dalam keadaan darurat namun para ulama berbeza pandangan dalam hal batalnya puasa dalam tiga pandangan:

Pandangan pertama: Batal puasa secara mutlak kerana masuk sesuatu ke bahagian dalam rongga (
al-Jauf
)

Pandangan Kedua: Tidak terbatal secara mutlak kerana masuk sesuatu ke bahagian dalam rongga (
al-Jauf
) tanpa melalui rongga yang terbuka

Pandangan ketiga: perlu kepada perincian dan ia merupakan pandangan yang paling sahih: sekiranya kandungan suntikan tersebut mengandungi nutrisi atau pemakanan maka batal puasanya, namun sekiranya tidak mengandungi pemakanan maka dilihat pada aspek berikut:

Sekiranya suntikan pada urat ke bahagian dalam rongga, iaitu saluran urat darah maka batal

Sekiranya suntikan pada otot iaitu urat bukan pada bahagian dalam rongga maka tidak batal

(Rujuk:
Al-Taqrirat al-Sadidah
, hlm. 352)

Menurut pandangan Syeikh Yusuf al-Qaradawi, suntikan tidak membatalkan puasa walaupun suntikan itu dilakukan pada siang hari Ramadan kerana suntikan bukan termasuk dalam kategori makan atau minum dari sudut syarak.

Kesimpulan

Berbalik kepada persoalan yang diajukan dan perbahasan yang diberikan dapat disimpulkan bahawa hukum melakukan suntikan/cucuk vaksin Covid-19 pada siang hari di bulan Ramadan adalah diharuskan dan tidak membatalkan puasa kerana suntikan tersebut tidak melalui rongga yang terbuka.

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Cucuk Vaksin Covid-19 Pada Bulan Ramadhan

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Tinggal Puasa Kerana Berpantang, Langkah Tahun Kerana Menyusu

Khas Ramadhan | Hukum Swab Test Ketika Sedang Berpuasa

Khas Ramadhan | Hukum Memakan Makanan Yang Dijual Oleh Pelaku Maksiat


Hukum dan Cara Baca Qunut Nazilah Dalam Solat

Isi Kandungan

Apakah hukum membaca qunut Nazilah ketika orang Islam ditimpa musibah?

Berdasarkan hadis-hadis di atas, Imam al-Nawawi mengatakan bahawa pendapat yang sahih di sisi mazhab al-Syafie adalah:

ان نزلت بالمسملين نَازِلَةٌ كَخَوْفٍ أَوْ قَحْطٍ أَوْ وَبَاءٍ أَوْ جَرَادٍ أَوْ نَحْوِ ذَلِكَ قَنَتُوا فِي جَمِيعِهَا وَإِلَّا فَلَا

Maksudnya:
Sekiranya ditimpa ke atas orang-orang Islam musibah seperti ketakutan, kebuluran, wabak, (serangan) belalang dan lain-lain, maka dibacakan qunut pada semua solat, namun jika tiada musibah, maka tidak perlu membaca qunut”. (Lihat al-Majmu’ Syarh al-Muhazzab, 3/475)

Selain itu, Imam al-Syafi’ie di dalam kitab al-Umm menyatakan bahawa sekiranya ditimpa musibah boleh membaca qunut Nazilah pada waktu yang dilarang membaca qunut. Ini berdasarkan pendapat beliau:

وَلاَ قُنُوتَ فِي صَلاَةِ الْعِيدَيْنِ وَلاَ الِاسْتِسْقَاءِ , وَإِنْ قَنَتَ عِنْدَ نَازِلَةٍ لَمْ أَكْرَهْ

Maksudnya:
Tidak ada qunut ketika solat dua hari raya dan solat Istisqa’. Sekiranya membaca qunut ketika musibah, aku tidak memakruhkan. (Lihat kitab al-Umm, 2/510)

Antara Keadaan Yang Dibacakan Qunut Nazilah

Menurut Mulla Ali al-Qari, diriwayatkan bahawa Saidina Abu Bakar membaca qunut ketika memerangi Musailamah al-Kazzab dan ketika memerangi ahli kitab. Lihat Mirqat al-Mafatih (4/417).

Dinyatakan bahawa Saidina Umar RA, ketika memerangi orang nasrani membaca doa qunut nazilah di dalam solatnya:

” اللَّهُمَّ إِنَّا نَسْتَعِينُكَ وَنَسْتَغْفِرُكَ وَنُثْنِي عَلَيْكَ وَلا نَكْفُرُكَ ، وَنُؤْمِنُ بِكَ وَنَخْلَعُ وَنَتْرُكُ مَنْ يَفْجُرُكَ ، اللَّهُمَّ إِيَّاكَ نَعْبُدُ ، وَلَكَ نُصَلِّي وَنَسْجُدُ ، وَإِلَيْكَ نَسْعَى وَنَحْفِدُ ، وَنَرْجُو رَحْمَتَكَ وَنَخَافُ عَذَابَكَ إِنَّ عَذَابَكَ بِالْكُفَّارِ مُلْحَقٌ ، اللَّهُمَّ عَذِّبِ الْكَفَرَةَ ، وَأَلْقِ فِي قُلُوبِهِمُ الرُّعْبَ ، وَخَالِفْ بَيْنَ كَلِمِهِمْ ، وَأَنْزِلْ عَلَيْهِمْ رِجْسَكَ وَعَذَابَكَ ، اللَّهُمَّ عَذِّبْ كَفَرَةَ أَهْلِ الْكِتَابِ الَّذِينَ يَصُدُّونَ عَنْ سَبِيلِكِ وَيُكَذِّبُونَ رُسُلَكَ وَيُقَاتِلُونَ أَوْلِيَاءَكَ ، اللَّهُمَّ اغْفِرْ لِلْمُؤْمِنِينَ وَالْمُؤْمِنَاتِ ، وَالْمُسْلِمِينَ وَالْمُسْلِمَاتِ ، وَأَصْلِحْ ذَاتَ بَيْنِهِمْ وَأَلِّفْ بَيْنَ قُلُوبِهِمْ ، وَاجْعَلْ فِي قُلُوبِهِمُ الإِيمَانَ وَالْحِكْمَةَ ، وَثَبِّتْهُمْ عَلَى مِلَّةِ رَسُولِكَ ، وَأَوْزِعْهُمْ أَنْ يُوفُوا بِعَهْدِكَ الَّذِي عَاهَدْتَهُمْ عَلَيْهِ ، وَانْصُرْهُمْ عَلَى عَدُوِّكَ وَعَدُوِّهِمْ ، إِلَهَ الْحَقِّ وَاجْعَلْنَا مِنْهُمْ

Maksudnya:

“Ya Allah kami memohon darimu pertolongan dan keampunan, kami memujimu dan tidak sesekali kami mengkufurimu, dan kami beriman kepadamu, kami menjauhi dan meninggalkan mereka yang menderhakaimu, wahai tuhan yang kami sembah,dan kepadamu kami menunaikan solat dan bersujud, dan kepadamu kami menuju, dan kami mengharapkan rahmatMu, dan kami sangat takut akan azabMu, Sesungguhnya azabMu untuk mereka yang mengkufurimu,Ya Allah azabkanlah orang kafir, dan letakkanlah di hati mereka ketakutan, dan berbalikkanlah kesatuan mereka, dan turunkanlah laknat dan azab darimu,

Ya Allah azabkanlah orang kafir dari ahli kitab yang menghalang jalanMu dan tidak membenarkan Rasaul-rasulmu dan membunuh para auliya’Mu, Ya Allah ampunkanlah orang-orang mukmin, dan orang-orang Islam, dan perelokkan serta satukan kesatuan mereka, dan letakkanlah di hati mereka iman dan hikmah,dan kekalkan mereka di atas agama rasulMu, dan ilhamkan mereka untuk setia dengan janjiMu yang telah engkau janjikan, dan bantulah mereka dalam menghadapi musuhmu dan musuh mereka, Wahai tuhan yang benar, jadikanlah kami dari golongan yang engkau bantu”. Lihat Futuhat Rabbaniyah (3/301).

Harus Membaca Doa Qunut Nazilah

Berdasarkan nas dan hujah di atas, kami berpendapat bahawa membaca qunut nazilah ketika umat Islam ditimpa musibah besar yang boleh memudaratkan Islam dan Umat Islam secara keseluruhan seperti diperangi secara nyata atau dikhianati musuh, adalah
diharuskan
.

Sebagai contoh dalam konteks hari ini, dapat dilihat ketika mana Gaza dan Syria dilanda peperangan, imam Masjid al-Haram membaca qunut nazilah mendoakan kemenangan ke atas orang Islam di sana sekaligus mendoakan kehancuran serta memohon kepada Allah diturunkan bala bencana ke atas orang kafir yang memerangi orang Islam.

Kami juga berpendapat, sewajarnya umat Islam memperbanyakkan istighfar, taubat, sedekah,dan ketaatan kepada Allah. Ini kerana ia akan menyelesaikan banyak kemelut yang dihadapi oleh ummah. Benarlah firman Allah SWT,

فَقُلْتُ اسْتَغْفِرُوا رَبَّكُمْ إِنَّهُ كَانَ غَفَّارًا ﴿١٠﴾ يُرْسِلِ السَّمَاءَ عَلَيْكُم مِّدْرَارًا

Maksudnya:
 “Sehingga aku berkata (kepada mereka): `Pohonkanlah ampun kepada Tuhan kamu, sesungguhnya adalah Ia Maha Pengampun. (Sekiranya kamu berbuat demikian), Ia akan menghantarkan hujan lebat mencurah-curah, kepada kamu”
 (Surah Nuh ayat ke: 10-11)

Semoga Allah SWT mengurniakan kefahaman kepada kita dalam melaksanakan segala suruhan-Nya. Amin.

Bacaan Doa Qunut Nazilah Untuk Urusan Dunia Akhirat

Sebenarnya tujuan kita hidup di dunia yang sementara ini hanya ada 1 iaitu mendapatkan redha Allah swt. Setiap ujian yang datang pasti bersebab dan kita diuji kerana Allah swt sayangkan kita. Amalan doa qunut nazilah ini sekarang menjadi amalan di masjid-masjid selepas solat jumaat bagi memohon keampunan Allah dan agar selamat dari covid19 serta semoga covid19 ini dihapuskan di atas muka bumi ini.


Hukum dan Panduan Solat Ketika Sakit Bersalin

Menurut Mufti WP, solat masih WAJIB kalau dah keluar tanda-tanda nak bersalin seperti;

keluar mucus (warna kekuningan seperti hingus)

bloody show

pecah ketuban

Maka tidak melengahkan masa jawapannya adalah YA dan mungkin ramai yang masih belum jelas tentang perkara ini. Berikut merupakan hukum dan panduan solat ketika sakit bersalin khas bagi ibu – ibu.

Isi Kandungan

HUKUM DARAH / AIR KETUBAN YANG KELUAR DARI FARAJ WANITA SEBELUM BERSALIN

Dalam
IRSYAD AL-FATWA KE-411
, disebutkan bahawa hukum darah / tanda / cairan yang keluar ketika sakit bersalin bersalin adalah seperti berikut:

Di sisi mazhab Syafie, darah yang keluar sebelum bersalin atau dam al-thalaq dihukumkan sebagai darah fasad (rosak) iaitu hukumnya seperti hukum istihadhah. Justeru
diwajibkan ke atas wanita untuk menunaikan solat
 kerana kewajipan solat tidak gugur.

Namun, sekiranya darah tersebut bersambung dengan haid yang sebelumnya maka ia dihukumkan sebagai darah haid (sekiranya mencukupi syarat-syarat haid).

Hukum air ketuban
 yang keluar sebelum bersalin ialah najis dan boleh membatalkan wudhuk. Oleh itu diwajibkan ke atas wanita untuk bersuci kemudiannya menunaikan solat setelah air ketubannya kering.

Namun sekiranya
air ketuban itu keluar secara berterusan
 maka hukumnya adalah seperti hukum istihadhah.

Persediaan Untuk Solat Ketika Sakit Bersalin / Setelah Mengeluarkan Tanda

Justeru, wajib bagi orang yang beristihadhah atau orang mengambil hukum istihadhah melakukan perkara berikut sebelum menunaikan solat:

Membasuh faraj.

Menyumbat faraj dengan kapas atau seumpamanya supaya darah tidak menitis keluar.

Wajib membalut faraj dengan kain atau seumpamanya yang boleh menahan darah daripada mengalir keluar.

Bersuci dengan berwudhuk atau bertayammum. (Rujuk: Mughni al-Muhtaj, 1/278)

CARA SOLAT KETIKA SAKIT BERSALIN (JAKIM)

Sekiranya seseorang wanita tidak mampu untuk menunaikan solat kerana sakit hendak beranak, maka hendaklah dia solat mengikut kemampuannya iaitu samada solat secara duduk atau berbaring di atas lambung kanan atau berbaring menelentang atau melalui isyarat mata.

Namun sekiranya dia tetap tidak mampu untuk bersolat, maka wajib ke atasnya untuk menqadha’ solatnya itu kelak.

Sila rujuk Panduan Solat Ketika Sakit Bersalin seperti yang dinyatakan oleh JAKIM dalam lembaran di bawah:

PENTING UNTUK SUAMI JUGA FAHAMKAN BERSAMA

Suami, peranan anda ketika ini amat penting, anda perlu pastikan isteri anda boleh melakukan solat. Bantu dia utk ambil wuduk, pakaikan telekung atau tutupkan aurat isteri, boleh juga gunakan selimut atau cadar yg bersih, jika tiada telekung / tudung. Yang penting tutup aurat.

Jika ada darah keluar semasa anda sedang bersolat, ia dimaafkan dan solat itu sah. Malah, wuduk wanita yang beristihadhah sah untuk satu solat fardu dan beberapa amalan sunat lain.

Solat itu wajib dilakukan sehingga anda bersalin, dgn keluarnya darah wiladah atau nifas. Ketika inilah anda berhadas besar. Dengan yang demikian, anda tidak perlu lagi menunaikan solat. Buat para wanita yg akan melalui fasa ini, moga dipermudahkan segalanya.

Muat turun PDF:
PANDUAN SOLAT WANITA HAMIL KETIKA SAKIT BERSALIN DI WAD

Artikel lain:
Poslaju Online (e-Connote/e-Konsainan)


Hukum Main Forex – Harus ke Haram?

Hukum main
forex
?
Fatwa kata haram, tapi ada yang kata harus? Jadi, apa hukum main forex yang sebenar ya???

Jom kita lihat beberapa pendapat daripada alim ulamak yang muktabar berkenaan isu ini hasil daripada ringkasan yang diambil di
FB muamalat.my
 yang ditulis oleh Dr Ahmad Sufian Che Abdullah, yang merupakan Pensyarah Kanan di Jabatan Syariah dan Pengurusan Akademi Akademi Pengajian Islam, Universiti Malaya. Beliau juga merupakan Pakar Muamalat di Jabatan Kemajuan Islam (JAKIM), Ahli Jawatankuasa Syariah di Kenanga Investment Bank dan Ahli Lembaga Penasihat di Syarikat Takaful Malaysia.

Updated: 26 Julai 2017

Isi Kandungan

1. Prof Dr Rafiq Yunus al-Misri (2010), “Tijarah al-‘Umlah ‘Ibra al-Internet”, Journal Jami’ah al-Malik ‘Abd al-Aziz: al-Iqtisad al-Islami, j. 23, bil. 1.

Keputusan
: Hukumnya haram kerana spekulasi yang melampau, berbentuk gambling, dan tidak menepati kaedah sarf sebenar yang dikehendaki oleh Islam, iaitu riba serta penyumbang kepada krisis ekonomi.

2. Dr Wa’il Arabiyat & Dr Ahmad Abdullah al-‘Awn (2011) “al-Hukm al-Syar’i li al-Tijarah al-‘Umlat Bi Nizam al-Hamisy”, Journal of Jordan in Islamic Studies, j. 7, bil 1a.

Keputusan
: Kajian ini memberi fokus kepada kaedah margin dan laverage yang digunakan dalam FOREX trading online. Kajian ini menganggap semua transaksi berasaskan marjin dan leverage adalah haram kerana terdapat unsur qard yang menghasilkan keuntungan kepada platform dan ini adalah riba. Selain itu tidak berlaku qabd walaupun secara hukmi seperti yang disyaratkan dalam akad sarf.

3. Dr Wa’il Arabiyat & Dr Ahmad Abdullah al-‘Awn (2011) “Dawabit al-Syar’iyyah li al-Tijarah al-Iliktruniyyah fi al-Umlat al-Dawliyah”, Journal of Jordan in Islamic Studies, j. 7, bil 1b.

Keputusan
: Kajian ini memberi fokus kepada parameter urus niaga forex global secara elektronik. Berasaskan parameter yang diberikan, forex secara dalam talian gagal mematuhi parameter dan garis panduan Syariah kerana berunsur spekulasi sepenuhnya, tidak memenuhi syarat qabd walaupun secara hukmi.

4. Rafik Fakhry Omar Eleri Jones , (2015),”Critical evaluation of the compliance of online Islamic FOREX trading with Islamic principles”, International Journal of Islamic and Middle Eastern Finance and Management, Vol. 8 Iss 1 pp. 64 – 84

Keputusan
: Kajian ini menilai semua urus niaga FOREX Online yang didakwa Islamic Trading. Penilaian dilakukan mendapati semua yang mendakwa islamic trading itu cuma menukar istilah, tanpa menukar apa-apa kontrak dan urus niaga masih tidak mematuhi kehendak Syariah terutama dalam bab sarf. Bahkan ia lebih jelas kepada bentuk perjudian kerana tahap gharar dan spekulasi yang tinggi

5. DR. MARJAN MUHAMMAD et.al (2011) Operasi Perdagangan Pertukaran Matawang Asing Oleh Individu Secara Lani (Individual Spot Forex) Melalui Platfom Elektronik: Satu Sorotan Dari Sudut Syariah. RESEARCH PAPER (No: 24/2011), Kuala Lumpur: ISRA.

Keputusan
: Berdasarkan beberapa isu syariah yang diketengahkan termasuk isu qard, leverage, riba al-nasi’ah, rollover interest, qabd, menjual mata wang yan tiada dalam pegangan (qabd) dan spekulasi yang melibatkan perjudian, ternyata operasi individual spot forex secara online tidak menepati tuntutan syarak yang telah digariskan berhubung jualbeli mata wang.

6. Muzakarah Majlis Fatwa Kebangsaan.

Keputusan
: Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia Kali Ke-98 yang bersidang pada 13-15 Februari 2012 telah memutuskan bahawa perdagangan pertukaran mata wang asing (forex) oleh individu secara lani (individual spot forex) melalui platfom elektronik yang ada pada masa ini adalah haram kerana ia bercanggah dengan kehendak syarak dan juga tidak sah dari sisi undang-undang negara. Selaras dengan itu, umat Islam adalah dilarang daripada melibatkan diri dalam perdagangan mata wang seumpama ini.

7. Fatwa Majelis Ulama Indonesia (MUIN) No: 28/DSN-MUI/III/2002 tentang Jual Beli Mata Uang (Al-Sharf)

Keputusan
:
Fatwa
hanya mengharuskan jika FOREX dilakukan bukan tujuan spekulasi (mengambil untung atas perubahan harga), untuk keperluan, dan berjaga-jaga. Oleh kerana FOREX online adalah tujuannya spekulasi, maka ia tidak mematuhi keharusan ini (hukum main forex bukanlah harus jika ia berkait dengan spekulasi).

8. Fatwa Negeri Perak Tentang Forex

Keputusan
: Jabatan Mufti Negeri Perak memutuskan
hukum main FOREX
 adalah harus jika tidak bertujuan untuk spekulasi. Oleh kerana FOREX ONLINE adalah  100% berbentuk spekulasi, maka ia tidak mematuhi keharusan yang disyaratkan itu. Bagi yang menggunakan fatwa perak mengatakan harus, baca baik-baik fatwa dan bandingkan dengan apa yang trader lakukan.

9. Majma’ Fiqh Islami Sedunia Tentang Trade With Margin tahun 2006.

Keputusan
: Perniagaan dengan margin dan leverage jika melibatkan FOREX, adalah haram dan berunsur riba.

10. Dr Bisyr Muwaffaq Lutfi (2009), al-Tadawul al-Ilikruniki Lil al-‘Umlat. Amman: Dar Al-Nafa’is.

Buku ini merupakan tesis master beliau berkenaan forex Online. Versi khas ebook boleh dimuatkan turun di web portal beliau iaitu
Iefpedia Pedia
. Hasil kajian beliau, didapati forex Online mengandungi unsur haram sama seperti yang disebutkan dalam kajian ISRA (Nombor 5 di atas) kerana faktor trade with margin, roll over, leverage, qabd yang dipertikaikan, dan spekulasi tulen. Buku ini turut memuatkan keburukan dagangan spekulasi mata wang dalam perspektif ekonomi Islam. Bahkan dalam edisi elektronik dimuatkan tambahan berkenaan dengan forex Islamic. Pada kajian beliau forex Islamic pun tidak terlepas daripada unsur haram juga.

Kesimpulan

Semua kajian dan fatwa yang berasaskan kajian terperinci menganggap
hukum main forex
 (FOREX TRADING ONLINE) adalah haram. Bandingkanlah kajian dan fatwa yang pelbagai ini dengan pendapat hanya seorang ustaz kuliah itu yang bercakap tanpa kajian, tanpa ilmu dalam bidang ekonomi dan muamalat. Buat perbandingan dengan hati yang terbuka.

Baca dan sebarkan! Semoga kita dan keluarga terselamat daripada dosa riba dan judi.

Disediakan oleh:

Dr. Ahmad Sufyan Che Abdullah

JSP – Jabatan Syariah
dan
 Pengurusan
,

Academy of Islamic Studies

University of Malaya


Khas Ramadhan | Hukum Makan Dengan Kuantiti Yang Banyak Ketika Berpuasa dalam Keadaan Terlupa

Isi Kandungan

Apakah hukum makan dengan kuantiti yang banyak ketika berpuasa dalam keadaan terlupa?

Soalan :

Assalamu’alaikum ustaz, kalau kita tak sengaja makan dan minum ketika berpuasa, ia dimaafkan. Soalan saya, bagaimana jika hampir selesai makan baru teringat yang kita berpuasa, bolehkah untuk minum air bagi elakkan tercekik ?

Jawapan :

Wa’alaikumussalam w.b.t. Alhamdulillah segala puji dan syukur kami panjatkan kepada Allah S.W.T. Selawat dan salam kami ucapkan ke atas junjungan besar Nabi Muhammad S.A.W, para isteri dan keluarga baginda, para sahabat, seterusnya golongan yang mengikut jejak langkah baginda sehingga hari kiamat.

Berpuasa seperti yang ditakrifkan oleh para ulama adalah : Menahan diri dari kesemua perkara yang membatalkan puasa bermula dari terbitnya fajar sadiq sehingga terbenamnya matahari, dengan niat beribadah kepada Allah S.W.T.

Makan dan minum termasuk dalam kategori perbuatan yang membatalkan puasa. Begitu banyak nas dan riwayat yang menjelaskan hal ini antaranya seperti yang diriwayatkan oleh Abu Hurairah R.A beliau berkata bahawa Rasulullah S.A.W meriwayatkan dari Allah S.W.T yang berfirman :

يَتْرُكُ طَعَامَهُ وَشَرَابَهُ وَشَهْوَتَهُ مِنْ أَجْلِي

Maksudnya :
(Orang yang berpuasa itu) meninggalkan makanannya, minumannya, dan syahwatnya, semata kerana-Ku
.

Riwayat Al-Bukhari (1894)

Hukum Makan Dengan Kuantiti Yang Banyak Ketika Terlupa

Meskipun begitu, tidaklah dinamakan manusia melainkan kerana sifat pelupa yang ada pada dirinya seperti yang disebutkan oleh sebahagian ulama. Oleh kerana itu, secara umumnya Allah S.W.T mengangkat dosa ke atas setiap perbuatan yang dilakukan dalam keadaan seseorang itu terlupa.

Ini seperti yang disebutkan dalam sebuah hadis yang diriwayatkan oleh Abu Dzar Al-Ghifari R.A beliau berkata bahawa Rasulullah S.A.W bersabda :

إِنَّ اللَّهَ تَجَاوَزَ عَنْ أُمَّتِي الْخَطَأَ وَالنِّسْيَانَ وَمَا اسْتُكْرِهُوا عَلَيْهِ

Maksudnya :
Sesungguhnya Allah mengampunkan ke atas umatku (perbuatan-perbuatan yang dilakukan) secara tersilap, terlupa, dan juga suatu yang dipaksa ke atas mereka
.

Riwayat Ibn Majah (2043)

Demikian juga orang yang berpuasa turut tidak terlepas dari sifat ini seperti makan dan minum dalam keadaan terlupa. Dalam hal ini, meskipun seseorang yang berpuasa itu melakukan perkara yang membatalkan puasa, namun selama mana ia terhasil dari sifat lupa, ia tidak dianggap sebagai membatalkan puasa di sisi syarak. Ini seperti yang disebutkan dalam sebuah hadis yang diriwayatkan oleh Abu Hurairah R.A beliau berkata bahawa Rasulullah S.A.W bersabda :

إِذَا نَسِيَ فَأَكَلَ وَشَرِبَ فَلْيُتِمَّ صَوْمَهُ، فَإِنَّمَا أَطْعَمَهُ اللَّهُ وَسَقَاهُ

Maksudnya :
Apabila salah seorang kamu terlupa, kemudian dia makan dan minum, hendaklah dia menyempurnakan puasanya. Sesungguhnya Allah yang memberi dia makan dan juga minum
.

Riwayat Al-Bukhari (1933)

Berdasarkan hadis ini, secara jelas Rasulullah S.A.W menyebutkan bahawa perbuatan makan dan minum dalam keadaan terlupa bagi orang yang berpuasa itu tidak membatalkan puasa, sebaliknya puasa mereka adalah sah. Oleh kerana itu, baginda mengarahkan supaya golongan yang terlupa ini untuk meneruskan puasa tersebut.

Persoalan yang timbul adalah, apakah had bagi perbuatan makan dan minum tersebut ? Adakah yang dimaafkan semasa terlupa itu meliputi makan dan minum dalam kadar yang sedikit atau kadar yang banyak ?  Maka para ulama Al-Syafi’eyyah berbeza pendapat dalam isu ini kepada dua pendapat yang utama.  Berikut kami kongsikan beberapa pendapat tersebut :

Pertama
 : Imam Al-Nawawi berdalilkan dengan keumuman hadis riwayat Abu Hurairah R.A di atas, lalu beliau mengeluarkan pendapat yang menyebut :

إذَا أَكَلَ أَوْ شَرِبَ نَاسِيًا لَمْ يُفْطِرْ عِنْدَنَا سَوَاءٌ قَلَّ ذَلِكَ أَمْ كَثُرَ هَذَا هُوَ الْمَذْهَبُ

Maksudnya : Apabila seseorang itu makan atau minum dalam keadaan terlupa, ia tidak membatalkan puasa di sisi kami (Al-Syafi’eyyah) sama ada yang demikian itu (kadar makan dan minum) sedikit ataupun banyak. Inilah pendapat mazhab.

Rujuk
Al-Majmu’ Syarh Al-Muhazzab, Al-Nawawi (
6/324)

Kedua
 : Meskipun begitu, tidak dinafikan bahawa ada beberapa tokoh dalam kalangan Al-Syafi’eyyah sendiri menyatakan pendapat yang berbeza dalam isu ini. Ini seperti yang disebutkan oleh Syeikh Taqiuddin Al-Hisni :

فَلَو كثر ذَلِك فَوَجْهَانِ الْأَصَح عِنْد الرَّافِعِيّ يفْطر لِأَن النسْيَان مَعَ الْكَثْرَة نَادِر

Maksudnya : Sekiranya ia (makan dan minum itu) dalam kadar yang banyak maka ada dua pendapat (dalam isu ini). Pendapat yang paling sahih di sisi Imam Al-Rafi’e adalah ia membatalkan puasa. Ini kerana, sifat terlupa bersama dengan kadar yang banyak itu adalah suatu yang jarang (bukan kebiasaan).

Rujuk
Kifayah Al-Akhyar, Taqiuddin Al-Hisni (
Hlm. 199)

Penutup

Sebagai kesimpulan, setelah kami meneliti beberapa nas dan hujahan di atas, kami cenderung kepada pendapat muktamad dalam mazhab Imam Al-Syafi’e bahawa makan dengan kadar yang banyak dalam keadaan terlupa, tidak membatalkan puasa dengan berdalilkan kepada keumuman hadis dalam hal ini. Namun, sekiranya seseorang itu telah menyedari bahawa dia berada dalam keadaan berpuasa, hendaklah dia serta merta memberhentikan makan dan minum. Jika selepas itu dia meminum air dalam keadaan sedar yang dia sedang berpuasa dan bukannya terlupa, maka kami menyatakan bahawa puasanya adalah terbatal.
Wallahu A’lam
.

Akhir kalam, semoga perkongsian kami berkenaan dengan
Khas Ramadhan | Hukum Makan Dengan Kuantiti Yang Banyak Ketika Berpuasa dalam Keadaan Terlupa
dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Keistimewaan Ramadhan

Ramadhan, Bulan Terbaik Untuk Menjaga Kesihatan

Puasa Orang Beriman Lahirkan Muslim Bertaqwa


Hukum Mandi Wajib Selepas Subuh Pada Bulan Ramadan

Kadang-kadang terlewat bangun dan tak sempat mandi wajib sebab sibuk sediakan sahur. Ramai yang tertanya apa hukumnya kerana ada juga wanita yang di hujung haid dan tak pasti sama ada dah suci keesokan paginya. Mungkin ada antara kita yang masih keliru sama ada kita boleh berpuasa dalam keadaan berhadas besar atau berjunub.

Isi Kandungan

HUKUM MANDI JUNUB SELEPAS TERBIT FAJAR DALAM BULAN RAMADHAN

Kami bahagikan di sini pandangan ulama berkenaan hukum mandi dan status puasa bagi orang yang berjunub sehingga terbit fajar.

Hukum mandi junub selepas terbit fajar pada bulan Ramadhan disebabkan persetubuhan pada malam hari atau sebelum waktu fajar adalah
diharuskan dan ianya tidak membatalkan puasa.

Dan
tidak ada halangan untuk orang yang berjunub
 untuk melewatkan mandi junub sehingga terbitnya fajar.

Ini berdasarkan dalil hadis daripada Aisyah dan Ummu Salamah R.Anhuma, bahawa Nabi SAW bersabda:

كَانَ يُدْرِكُهُ الفَجْرُ وَهُوَ جُنُبٌ مِنْ أهْلِهِ، ثُمَّ يَغْتَسِلُ وَيَصُومُ

“Adalah Rasulullah SAW pernah mendapati fajar telah terbit dan ketika itu beliau dalam keadaan junub setelah bercampur dengan isterinya. Kemudian beliau mandi dan berpuasa.”
Riwayat al-Bukhari (1927) dan Muslim (1106). Hadis ini ialah hadis Muttafaq ‘alaih.

Dan hadis Abdurrahman bertanya kepada Aisyah dan Ummu Salamah berkenaan dengan mandi junud selepas waktu fajar, maka Aisyah dan Ummu Salamah berkata:

كَانَ النَّبِيُّ صَلَّى اللهُ عَلَيْهِ وَسَلَّمَ يُصْبِحُ جُنُبًا مِنْ غَيْرِ حُلُمٍ، ثُمَّ يَصُومُ

“Adalah Nabi SAW dalam keadaan berjunub disebabkan selain dari mimpi, kemudian baginda meneruskan puasanya.”
Riwayat al-Bukhari (1825) dan Muslim (1109)

Mantan Syeikhul Azhar, almarhum Syeikh Dr Abdul Halim Mahmud menyebut dalam kitab
Fatwa Abdul Halim Mahmud
 menyebut:

“Sesungguhnya mandi junub pada siang hari ramadhan adalah
harus
 dan tidak ada halangan padanya, akan tetapi boleh menjadi
wajib
 jika sekiranya ianya membawa kepada
melewatkan solat subuh dan luputnya waktu solat.
”

Dalam kitab al-Mausu’ah al-Fiqhiyyah menyebut:

“Sesiapa yang berjunub pada malam hari, kemudian dia berpuasa, maka puasanya sah, dan
tidak ada qadha puasa ke atasnya
. Inilah pendapat yang jumhur.

Ini berdasarkan hadis Aisyah dan Ummu Salamah tersebut.

Imam al-Syaukani berkata:

“Inilah pandangan jumhur, dan Imam Nawawi menetapkan bahawa perkara ini telah diputuskan secara ijma’.

Dan Imam Ibn Daqiq al-‘Id berkata:

“Perkara ini (iaitu sahnya puasa orang yang berjunub pada malam hari) telah menjadi ijma’ atau seperti ijma’.”
Lihat al-Mausu’ah al-Fiqhiyyah (28/63).

Jelaslah daripada hadis di atas bahawa
sahlah puasanya
 dan
tidak batal puasanya
 kerana berpuasa dalam keadaan berjunub mahupun kerana mandi wajib selepas subuh.

Ini pendapat majoriti ulama.

Berdasarkan nas-nas dan dalil-dalil serta padangan ulama, maka
hukum mandi junub selepas terbit fajar adalah harus
 di sisi mazhab Syafie dan jumhur ulama. Begitu juga hendaklah diteruskan berpuasa kerana ianya sama sekali
tidak membatalkan puasa
 sepertimana yang dinaskan oleh para ulama dalam kitab-kitab mereka.

Semoga dengan pencerahan ini kita akan dikurniakan oleh Allah SWT kefahaman dan pengamalan agama yang sempurna dan menepati ajaran agama.

Sumber
Mufti Wilayah Persekutuan

Artikel lain:
Doa Mustajab Sebelum Berbuka Mudah Dibaca dan Diamalkan


Khas Ramadhan | Hukum Memakan Makanan Yang Dijual Oleh Pelaku Maksiat

Isi Kandungan

Apakah Hukum Memakan Makanan Yang Dijual Oleh Pelaku Maksiat?

Soalan
:

Assalamualaikum S.S Mufti, apakah benar kita tidak sepatutnya membeli makanan yang dijual oleh para peniaga bazar Ramadan yang tidak menutup aurat ?

Jawapan
:

Alhamdulillah segala puji dan syukur kami panjatkan kepada Allah S.W.T. Selawat dan salam kami ucapkan ke atas junjungan besar Nabi Muhammad S.A.W, para isteri dan keluarga baginda, para sahabat, seterusnya golongan yang mengikuti jejak langkah baginda sehingga hari kiamat.

Dalam menjawab isu ini, kami memberikan perincian kepada beberapa perkara seperti berikut:

Pertama
: Perintah Memakan Makanan Yang Halal Lagi Baik

Terdapat begitu banyak dalil-dalil syarak daripada al-Quran dan juga al-Sunnah yang menunjukkan arahan supaya seseorang muslim itu memakan makanan yang halal lagi baik. Ini seperti yang disebutkan oleh Allah S.W.T melalui firman-Nya:

يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا

Maksudnya:
Wahai sekalian manusia, makanlah kamu dari (hasil) yang terdapat di atas muka bumi (makanan) yang halal lagi baik
.

Surah al-Baqarah (168)

Imam al-Thabari
Rahimahullah
 apabila menafsirkan ayat ini beliau berkata:
‘’Wahai sekalian manusia, makanlah kamu semua dari makanan-makanan yang telah aku halalkan buat kamu melalui lisan Rasul-Ku Muhammad dan (juga makanan) yang telah Aku anggap baik buat kamu’’
.

Beliau juga turut menyatakan definisi thayyib (baik) dengan katanya: ‘’Iaitu (makanan) yang suci dan bersih dari najis dan keharaman’’. Lihat
Tafsir al-Thabari, Ibn Jarir al-Thabari (3/300)
.

Justeru, dapat kita fahami bahawa menjadi satu kewajipan ke atas seorang muslim itu untuk memakan makanan yang halal lagi baik sepanjang kehidupannya di atas muka bumi.

Kedua
: Hukum Membeli Dan Memakan Makanan Yang Dijual Oleh Pelaku Maksiat

Dalam isu ini, nas-nas syarak tidaklah menunjukkan kepada hukumnya secara terperinci. Ini melainkan panduan asas dalam pemakanan iaitu hendaklah seseorang itu makan makanan yang halal lagi baik tanpa melihat kepada siapa yang memasak dan menjualnya.

Isu ini seringkali berbangkit tatkala masuknya bulan Ramadan, kerana ada beberapa kenyataan yang menyebut bahawa janganlah kita membeli juadah berbuka puasa dari para peniaga yang tidak menutup aurat, tidak solat, dan perkara maksiat selainnya.

Walaupun begitu, terdapat beberapa pendapat para
fuqaha’
 yang menceritakan soal memakan makanan yang dimasak oleh orang bukan Islam. Kami menyatakan bahawa, tidak menjadi kesalahan bagi seorang muslim untuk memakan makanan yang dimasak atau disediakan oleh bukan muslim dari susu, sayur-sayuran, buah-buahan dan segala macam jenis makanan yang lain kecuali sembelihan mereka.

Imam Qatadah
Rahimahullah
telah berkata:

لَا بَأْسَ بِأَكْلِ طَعَامٍ الْمَجُوسِ مَا خَلَا ذَبِيحَتَهُ

Maksudnya:

Tidak mengapa (tiada masalah) untuk memakan makanan orang Majusi selain dari sembelihannya.

Riwayat Abd al-Razzaq di dalam
Musannaf
(10155)

Begitu juga yang disebutkan oleh al-Imam al-Qurtubi
Rahimahullah
di dalam tafsirnya:

وَقَالَ أَبُو عُمَرَ: وَلَا بَأْسَ بِأَكْلِ طَعَامِ عَبَدَةِ الْأَوْثَانِ وَالْمَجُوسِ وَسَائِرِ مَنْ لَا كِتَابَ لَهُ مِنَ الْكُفَّارِ مَا لَمْ يَكُنْ مِنْ ذَبَائِحِهِمْ

Maksudnya:

Telah berkata Abu Umar: dan tidak mengapa dengan memakan makanan  golongan penyembah berhala, orang Majusi dan sekalian yang tiada kitab (bukan ahli kitab) dari kalangan kuffar

selama mana ia (makanan) bukan dari sembelihan mereka.
Lihat
Al-Jami’ Li Ahkam al-Quran, Al-Qurthubi (6/77)
.

Ini menunjukkan bahawa memakan makanan yang disediakan oleh orang bukan Islam pun adalah dibolehkan. Justeru, makanan yang disediakan oleh golongan fasiq atau pelaku maksiat juga adalah boleh untuk dimakan selama mana makanan itu halal lagi baik.

Kesimpulan

Sebagai penutup, kami menyatakan bahawa
 perbuatan membeli dan memakan juadah yang disediakan oleh para peniaga yang tidak menutup aurat adalah dibolehkan menurut syarak selama mana makanan yang disediakan itu adalah halal lagi
thayyib
(baik) menurut aspek penyediaan, kebersihan, dan juga tempat jualan
.

Namun, sekiranya seseorang itu atas dasar waraknya dia dalam menjaga keperibadian dirinya, dan memilih untuk tidak membeli makanan dari para peniaga yang mendedahkan aurat, maka ini adalah dibolehkan kepada dirinya tanpa melarang orang lain berbuat begitu bagi mengelakkan salah faham dalam kalangan masyarakat. Ini bertepatan dengan sebuah riwayat yang menyebut:

 وَلَا تَأْكُلْ إِلَّا طَعَامَ تَقِيّ

Maksudnya:
Dan janganlah kamu makan melainkan makanan orang yang bertakwa
.

Syeikh ‘Ali al-Qari
Rahimahullah
menyatakan sebabnya adalah: ‘’Ini kerana makanan orang yang bertakwa secara ghalibnya adalah halal dan akan memberi kesan dalam mendatangkan (amal) ibadah. Lihat
Mirqaat al-Mafatih, Ali al-Qari (8/3141)
.

Kami juga mengambil kesempatan ini, untuk menasihati para peniaga di bazar Ramadhan agar menjadikan bulan Ramadhan sebagai medan mencapai keberkatan dalam perniagaan. Jadikanlah diri kita sebagai peniaga yang menutup aurat, menjaga solat, jujur dalam menimbang dan menyukat, serta menjauhkan diri dari maksiat sepanjang proses perniagaan.

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Memakan Makanan Yang Dijual Oleh Pelaku Maksiat

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Tinggal Puasa Kerana Berpantang, Langkah Tahun Kerana Menyusu

Khas Ramadhan | Hukum Suntik Insulin Bagi Pesakit Diabetes Kronik di Bulan Ramadhan

Khas Ramadhan | Muntah Setelah Makan Ubat Buang Angin


Khas Ramadhan | Hukum Menggantikan Puasa Bagi Yang Telah Meninggal Dunia

Isi Kandungan

Hukum Menggantikan Puasa Bagi Yang Telah Meninggal Dunia

Soalan:

Apakah hukumnya menggantikan puasa bagi mereka yang telah meninggal dunia? Orang yang telah meninggal dunia tersebut ketika hayatnya masih ada baki-baki qadha’ puasa yang belum dilunaskan namun telah meninggal dunia terlebih dahulu.

Jawapan:

Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.

Menggantikan Puasa Orang Yang Telah Meninggal

Bagi persoalan di atas, sekiranya berterusan keuzuran seseorang itu sehingga dia meninggal dunia seperti sakitnya yang berterusan, berpanjangan safarnya, pengsannya, hamilnya, menyusunya dan semisalnya, maka ia tidak dikira berdosa. Tidak wajib keatasnya sesuatupun dan begitu juga bagi pihak walinya (saudara terdekat) kerana kewajipan berpuasa tidak dapat dilaksanakan sehinggalah dia meninggal dunia maka telah gugur hukum berpuasa buatnya.

Sekiranya seseorang itu mampu untuk mengqadha’kan puasa yang ditinggalkan sama ada sebab uzur ataupun tidak, namun tidak diqadha’kan sehingga dia mati, adapun
mazhab al-Qadim
 (dan ia adalah yang
rajih
 dan disahihkan oleh golongan
muhaqqiq
), dalam keadaan begini dibolehkan bagi wali untuk berpuasa bagi pihak si mati namun tidaklah dilazimi (wajib) akan perbuatan tersebut. Ini berdasarkan hadis `Aisyah R.Anha yang mana Nabi SAW telah bersabda:

مَنْ مَاتَ وَعَلَيْهِ صِيَامٌ صَامَ عَنْهُ وَلِيُّهُ

Maksudnya:

Siapa yang mati dan padanya terdapat puasa yang belum digantikan, maka berpuasa bagi pihak (si mati) walinya.

Riwayat al-Bukhari (1952) & Muslim (1147)

Al-Imam al-Nawawi Rahimahullah di dalam kitabnya
al-Minhaj
 menyebutkan bahawa bagi mereka yang berbuka puasa kerana uzur dan berpanjangan uzur atau sakitnya itu sehinggalah mati, maka tidak ada puasa keatasnya, dan tidak perlu membayar fidyah baginya dan tidak pula orang lain berpuasa baginya.

Dalam sebuah hadis yang lain, daripada Ibn `Abbas R.Anhuma, telah datang seorang lelaki kepada Nabi SAW lalu berkata: Wahai Rasulullah SAW, sesungguhnya ibuku telah mati dan masih ada padanya baki puasa sebulan (yang belum diqadha’kan). Adakah aku perlu menggantikannya?. Jawab Nabi SAW:

فَدَيْنُ اللَّهِ أَحَقُّ أَنْ يُقْضَى

Maksudnya:

Adapun hutang Allah itu lebih berhak untuk dilunaskan.

Riwayat Abu Daud (3310)

Menggantikan puasa tersebut boleh dilakukan oleh wali si mati dari kalangan ahli keluarga yang terdekat dan boleh juga untuk mengupah orang lain berpuasa bagi si mati. Sekiranya terdapat orang luar (bukan dari kalangan wali si mati) yang berpuasa bagi si mati tanpa izin atau tiada wasiat dari si mati maka tidak sah puasa tersebut.

Sekiranya wali tidak berpuasa bagi si mati, dan tidak juga orang yang lain, maka dikeluarkan dari bahagian yang ditinggalkan puasa tersebut fidyah bagi setiap hari yang ditinggalkan dengan satu
mud
 (cupak). Sekiranya si mati tiada meninggalkan harta maka dibolehkan untuk orang lain mengeluarkan hartanya bagi menyelesaikan hutang puasa si mati dalam bentuk fidyah.

Semoga Allah memberikan kefahaman di dalam agama-Nya dan juga berkenaan hukum menggantikan puasa bagi si mati. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Menggantikan Puasa Bagi Yang Telah Meninggal Dunia

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Tinggal Puasa Kerana Berpantang, Langkah Tahun Kerana Menyusu

Khas Ramadhan | Hukum Suntik Insulin Bagi Pesakit Diabetes Kronik di Bulan Ramadhan

Khas Ramadhan | Muntah Setelah Makan Ubat Buang Angin


Khas Ramadhan | Menggunakan Inhaler Ketika Berpuasa

Isi Kandungan

Hukum Menggunakan Inhaler Ketika Berpuasa

Soalan:

Saya mengidap penyakit
athma
. Adakah penggunaan inhaler di siang hari membatalkan puasa saya?

Jawapan:

Alhamdulillah, segala puji bagi Allah SWT, selawat dan salam kepada junjungan besar Nabi Muhammad ﷺ, ahli keluarga baginda ﷺ, sahabat baginda ﷺ serta orang-orang yang mengikuti jejak langkah baginda ﷺ.

Pertamanya, ingin kami tegaskan di sini bahawa isu ini adalah isu khilafiyah yang banyak dibincangkan oleh para ulama’ terutamanya dari golongan
mu’assirin
(semasa). Ini disebabkan perkembangan teknologi perubatan yang mana tidak dibincangkan pada zaman dahulu secara khusus.

Berbalik kepada persoalan di atas, para ulama’ terbahagi kepada dua pendapat:

PERTAMA: IANYA TIDAK MEMBATALKAN PUASA

Penggunaan inhaler di siang hari Ramadhan tidak membatalkan puasa
. Ini adalah pendapat sebahagian besar ulama’ seperti al-Syeikh al-‘Allamah Abdul Aziz bin Baz Rahimahullah, al-Syeikh al-‘Allamah al-Faqeh al-Zaman Muhammad bin Soleh al-‘Uthaymeen Rahimahullah, al-Syeikh Abdullah bin Jibrin, al-Syeikh Dr. Muhammad al-Khayyat, al-Syeikh Dr. Muhammad ‘Uqlah Hafizahullah, al-Syeikh Dr. al-Siddiq al-Darir, al-Syeikh Dr. al-Tantawi, al-Syeikh Dr. Yusuf al-Qaradawi Hafizahullah. Ianya juga adalah jawapan yang telah diputuskan oleh badan-badan yang berautoriti seperti:

Majma’ Fiqh Islami

Fatwa Lajnah Daimah

Islamic Organization for Medical Science (IOMS)

Perbahasan dalil:

Bahan yang terdapat di dalam
inhaler
 yang masuk ke dalam kerongkong dan seterusnya ke dalam perut adalah terlalu sedikit, kerana itu, hukumnya tidak membatalkan puasa, sebagai
qiyas
kepada berkumur dan
istinsyaq
 (memasukkan air ke dalam hidung ketika berwudhu’).

Penjelasan mengenainya adalah seperti berikut:

“Satu alat
inhaler
 mengandungi 10 milimeter cecair, yang mengandungi bahan ubat-ubatan. Kuantiti ini cukup untuk digunakan sebnyak 200 kali semburan. Setiap kali semburan, ianya mengeluarkan jumlah yang sangat sedikit iaitu tidak sampai 1 milimeter yang mana ianya juga tidak sampai setitis. Satu titis ini terbahagi kepada beberapa bahagian dan bahagian yang paling besar memasuki bahagian pernafasan. Satu bahagian memasuki kerongkong, manakala bakinya jatuh ke dalam perut. Kuantiti yang jatuh ke dalam perut ini dimaafkan, sebagai
qiyas
 kepada air yang terlekat pada tekak hasil berkumur dan
istinsyaq
. Malah sisa air yang terlekat pada bahagian tekak lebih banyak daripada kuantiti semburan
inhaler
 yang memasukinya. Dengan ini, jika seseorang berkumur dengan air yang diperkaya dengan bahan-bahan tertentu (seperti mineral atau vitamin, yang hanya boleh dilihat dibawah sinar-x), sudah tentu bahan tersebut dapat ditemui tidak berapa lama selepas itu di dalam perut, yang sekaligus membuktikan kewujudan bahan tersebut di dalam perut, tetapi di dalam kuantiti yang sedikit adalah dimaafkan. Kuantiti sisa air dari berkumur dan
istinsyaq
 tersebut dari segi keyakinannya, sudah tentu melebihi kuantiti semburan
inhaler
 yang memasuki kerongkong, jika diandaikan ia memasuki kerongkong.”

Masuknya sesuatu ke dalam perut daripada inhaler itu bukanlah sesuatu yang
qat’ie
 (pasti) bahkan ianya diragui. Boleh jadi ianya masuk ke dalam perut dan ianya tidak. Maka yang asalnya adalah tidak batal puasanya dan tidak pula puasanya itu rosak dan yakin itu tidak akan hilang dengan adanya syak.

Semburan
inhaler
 itu bukanlah seperti makanan atau minuman. Bahkan ianya seperti pengambilan darah untuk ujian klinikal dan suntikan yang tidak mengandungi bahan bergizi
(nutritive).

Adapun inhaler, bahan semburan tersebut akan keluar dalam bentuk wap dan tidak sampai ke perut sebaliknya hanya sampai ke ruang di dalam paru-paru sahaja.
[3]

Pakar-pakar perubatan memperakui penggunaan
siwak
 (kayu sugi) mengandungi lapan jenis bahan kimia, yang dapat mengawal gigi dan gusi dari serangan penyakit. Bahan kimia ini sudah tentu meresap pada lidah dan memasuki tekak, apabila seseorang bersiwak. Di dalam Sahih al-Bukhari ada menyebutkan daripada ‘Amir bin Rabi’ah:
“Aku telah melihat Rasulullah
ﷺ
 bersiwak dan beliau sedang berpuasa dengan bilangan yang tidak dapat dihitung”
.

Sekiranya, bahan-bahan kimia yang termasuk ke dalam  tekak ini (melalui bersiwak) dimaafkan, kerana kuantitinya yang sedikit dan tidak disengajakan begitulah juganya keadaan penggunaan
inhaler
 yang mana memasuki tekak, maka ianya juga dimaafkan.

KEDUA: IANYA MEMBATALKAN PUASA

Penggunaan inhaler membatalkan puasa
. Maka tidak boleh mengambilnya di siang hari Ramadhan kecuali sekiranya sakit dan berhajat kepadanya. Oleh itu, dia boleh berbuka dan menggantikannya pada waktu yang lain. Ianya adalah pendapat dari al-Syeikh Dr. Fadhl Hasan ‘Abbas, al-Syeikh Muhammad al-Mukhtar al-Sulami, Dr. Muhammad Alfai, al-Syeikh Taqiyuddin al-‘Uthmani dan al-Syeikh Dr. Wahbah al-Zuhayli.

Perbahasan dalil:

Bahan-bahan yang terdapat di dalam
inhaler
 akan sampai ke dalam perut melalui mulut. Oleh itu, ianya dianggap membatalkan puasa.

Namun alasan ini boleh dijawab berdasarkan jawapan pertama bagi pendapat yang mengatakan tidak batal puasa menggunakan
inhaler
 pada siang hari di bulan Ramadhan.

Tidak ada (setakat pengetahuan kami) dalil yang lain melainkan alasan ini.
Wallahu a’lam.

Tarjih

Setelah melihat kepada kedua-dua pendapat,
kami lebih cenderung mengatakan bahawa penggunaan
inhaler
 di siang hari bulan Ramadhan tidak membatalkan puasa.

Begitu juga kami mendapati bahawa penyakit
athma
 ini berlaku pada waktu tertentu sedangkan pada waktu-waktu yang lain keadaannya sihat. Alangkah
samahah
nya agama Islam kita ini dalam memberikan pengecualian bagi pengunaan
inhaler
 kepada golongan ini (tidak batal puasa mereka jika menggunakan
inhaler
 ketika berpuasa) sedangkan mereka juga ingin meraih fadhilat berpuasa sepertimana yang lain.

Pendapat ini amat sesuai dan ianya juga logik. Qiyas yang digunakan, iaitu berkumur,
 istinsyak
 dan
siwak
 adalah qiyas yang betul. Ini juga selaras dengan pendapat tokoh-tokoh yang terkemuka pada masa kini dan juga keputusan dari badan-badan yang berautoriti dalam mengeluarkan hukum.

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Menggunakan Inhaler Ketika Berpuasa

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Tinggal Puasa Kerana Berpantang, Langkah Tahun Kerana Menyusu

Khas Ramadhan | Hukum Suntik Insulin Bagi Pesakit Diabetes Kronik di Bulan Ramadhan

Khas Ramadhan | Muntah Setelah Makan Ubat Buang Angin

.


Khas Ramadhan | Hukum Penggunaan ‘Lipstick’ Ketika Berpuasa

Isi Kandungan

Bolehkah Menggunakan Lipstick Ketika Berpuasa?

Soalan:

Adakah batal puasa saya apabila saya mengenakan
lipstick
 (gincu bibir) pada siang hari Ramadhan?

Jawapan:

Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.

Hukum Menggunakan Lipstick Ketika Sedang Berpuasa

Berdasarkan persoalan yang diajukan, hukum penggunaan
lipstick
 pada siang hari Ramadhan adalah tidak membatalkan puasa selagi mana ia tidak menelan masuk ke dalam rongga. Sekadar terdapat ‘rasa’ di bibir maka ianya tidak membatalkan puasa.

Ini berdasarkan fatwa Ibn ‘Abbas R.Anhuma mengenai merasa makanan yang mana menyebutkan:

لَا بَأْسَ أَنْ يَذُوقَ الْخَلَّ أَوِ الشَّيْءَ، مَا لَمْ يَدْخُلْ حَلْقَهُ وَهُوَ صَائِمٌ

Maksudnya:

“Tidak mengapa untuk merasa cuka atau yang lainnya, selagi tidak memasuki

 tekaknya dan dia sedang berpuasa”.

Riwayat Ibn Abi Syaibah di dalam
Musannaf
nya (9277)

Tatkala seseorang merasa makanan, sudah pasti ianya akan memberikan kesan rasa kepada yang merasanya (pada lidah) dan selagi mana dia tidak menelannya maka tidak batal puasanya. Begitu juga keadaannya bagi
lipstick
. Sekadar terdapat rasa sahaja, ianya belum membatalkan puasa melainkan dia menelannya, maka batallah puasanya.

Kebanyakan kitab-kitab fiqh mazhab al-Syafi’e  juga menyebutkan mengenai isu merasa makanan ini, dan kebanyakannya mengatakan perbuatan itu makruh tidak membatalkan puasa kerana dibimbangi boleh tertelan dan membatalkan puasa. Ini boleh di lihat di dalam kitab
Mughni al-Muhtaj (2/168)
 oleh al-Khatib al-Syarbini Rahimahullah, kitab
Nihayah al-Muhtaj (3/183)
 oleh al-Imam al-Ramli Rahimahullah dan ianya juga terdapat di dalam kitab
al-Fiqh al-Manhaji
.

Begitu juga telah berkata Syeikh al-Islam Ibn Taimiyyah Rahimahullah:

“Merasa makanan adalah makruh sekiranya tiada hajat tetapi ianya tidak membatalkan puasa. Sekiranya terdapat hajat (untuk merasanya) maka ianya seperti al-Madhmadhoh (berkumur)”.

[Lihat
Majmu’ al-Fatawa
, 25/266]

Adapun berkumur
[1]
, jika diperhatikan masih terdapat baki-baki air yang sedikit di dalam mulut dan jika tertelan bersamanya air liur maka ianya tidak membatalkan puasa kerana ianya amat payah untuk dielakkan. [Lihat
Rad al-Muhtar
, 2/98]

Seperti juga bersugi, bersiwak dan memberus gigi ketika berpuasa, telah sepakat para fuqaha’ akan keharusannya. Begitu juga penggunaan ubat gigi. Jika kita perhatikan, semasa memberus gigi, bersiwak dan sebagainya pasti akan terdapat ‘rasa’ pada lidah namun jika tidak ditelan, ianya tidak membatalkan puasa

Kesimpulan

Penggunaan gincu di siang hari bulan Ramadhan tidak membatalkan puasa namun sekiranya ditelan (memasuki rongga) rasa yang terdapat pada gincu tersebut maka ianya membatalkan puasa.

Adapun semata-mata terdapat ‘rasa’ daripada bibir yang digincu itu maka ianya tidaklah membatalkan puasa kecuali dia menelannya selepas itu. Di dalam kitab
Sabil al-Muhtadin
 oleh Syeikh Muhammad Arsyad al-Banjari Rahimahullah ada menyebutkan:

“Tiada batal puasa sebab merasai makanan dengan lidah dan jika sampai rasa makanan itu kepada rukungan (kerongkong) sekalipun dari kerana rasa makanan itu athar’ jua bukan ‘ain.”

Jika seseorang merasa makanan  ketika berpuasa, kemudian dia meludahkannya tetapi masih berbaki rasanya pada lidah sekalipun sampai kepada tekak dan ditelannya, maka ianya tidak membatalkan puasa seseorang itu kerana
‘ain
 makanan tersebut telah diludahkan dan yang tinggal hanya
athar
 (kesan) sahaja yang berbaki.

Kami juga ingin tegaskan di sini bahawa memakai gincu untuk memperlihatkan pada yang lain dalam keadaan berlebih-lebihan
(tabarruj)
 adalah amat tidak digalakkan di dalam Islam. Tetapi untuk suami, ianya dibenarkan sebagai berhias diri.

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Penggunaan ‘Lipstick’ Ketika Berpuasa

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Tinggal Puasa Kerana Berpantang, Langkah Tahun Kerana Menyusu

Khas Ramadhan | Hukum Suntik Insulin Bagi Pesakit Diabetes Kronik di Bulan Ramadhan

Khas Ramadhan | Muntah Setelah Makan Ubat Buang Angin


Khas Ramadhan | Hukum Puasa Bagi Wanita Yang Keluar ‘Haid’ Terputus-putus Tidak Cukup Sehari Semalam

Isi Kandungan

Apakah hukum puasa bagi wanita yang keluar ‘haid’ terputus-putus tidak cukup sehari semalam?

Soalan:

Assalamualaikum ustaz.

Saya nak minta tolong. Saya keluar darah sikit setitik macam itu dalam dua hari pada 4 dan 5 hb. Mei. Sehari sebelum puasa dengan hari pertama puasa. Esoknya tidak keluar darah, saya mandi bersih dan berpuasa sehinggalah 17hb. Hari ke 18hb ada keluar darah sedikit sebelum asar. Hari ini 19hb saya tak pasti lagi keluar atau tak.

Persoalan saya ustaz, tarikh 18 hb semalam darah keluar itu saya nak kena kira sebagai hari ke 15 haid atau hari pertama haid semula, bagaimana dengan 12 hari saya dah puasa?

Jawapan:

Waalaikumussalam wbt,

Alhamdulillah segala puji dan syukur kami panjatkan kepada Allah ﷻ. Selawat dan salam ke atas junjungan besar Nabi Muhammad ﷺ, ahli keluarga Baginda, para sahabat, serta mereka yang mengikuti jejak langkah Baginda hingga ke Hari Kiamat.

Asas jawapan bagi soalan ini ialah kita perlu mengetahui terlebih takrif darah haid. Para pengarang kitab
al-Fiqh al-Manhaji
 memerikan istilah haid sebagai:

حيض في اللغة: السيلان. يقال حاض الوادي إذا سال. وفي الشرع: دم جبلة ـ أي خلقة وطبيعة ـ تقتضيه الطباع السليمة يخرج من أقصى رحم المرأة بعد بلوغها على سبيل الصحة، في أوقات معلومة.

Maksudnya:
“Erti haidh pada bahasa ialah mengalir. Manakala erti haidh pada syara’ ialah darah semulajadi yang normal, keluar dari pangkal rahim perempuan yang telah baligh dalam keadaan sihat pada waktu tertentu.”

Rujuk
al-Fiqh al-Manhaji
 (1/77)

Hukum Puasa Bagi Wanita Yang Didatangi Haid Yang Terputus-putus

Berdasarkan takrif di atas, difahami bahawa darah haid itu ialah darah yang keluar pada waktu yang normal dan dalam keadaan sihat. Justeru, darah yang keluar bukan pada waktu kebiasaan yang normal dan akibat penyakit adalah bukan darah haid, dan dianggap sebagai darah fasad atau darah istihadah. Dalam kitab
al-Fiqh al-Manhaji
, darah istihadah didefinisikan sebagai:

دم علة ومرض يخرج من عرق من أدنى الرحم يقال له العاذل

Maksudnya:
“Darah Istihadhah ialah darah penyakit yang keluar melalui urat di hujung rahim yang dikenali sebagai al-‘Azil (
العاذل).”

Rujuk
al-Fiqh al-Manhaji
 (1/79)

Kriteria yang penting untuk diambilkira daripada takrif tersebut ialah darah itu keluar pada waktu tertentu. Antara, waktu-waktu itu adalah waktu minimum, maksimum dan kebiasaan haid. Dalam mazhab al-Syafie, waktu minimum haid adalah sehari semalam. Inilah yang difatwa oleh Imam al-Syafie dalam al-Umm dan dipegang oleh para ashab. Rujuk
al-Majmu’ Syarh al-Muhazzab
 (2/376)

Maksud sehari semalam itu adalah 24 jam seperti yang disebut oleh Syeikh al-Islam Zakariyya al-Ansari dalam kitabnya:

أَيْ قَدْرُهُمَا وَهُوَ أَرْبَعٌ وَعِشْرُونَ سَاعَةً

Maksudnya:
yakni kadar siang dan malam itu adalah 24 jam.

Rujuk
Manhaj al-Tullab
 (1/99)

Tempoh keluar darah 24 jam itu boleh jadi secara berterusan, atau secara terputus-putus. Jika seorang wanita itu keluar darah haid secara putus-putus, selama 4 hari, kemudian baharulah cukup 24 jam, maka pada hari yang empat itu barulah dia dianggap berhaid 1 hari.

Kemudian jika darah terhenti sebelum datang kembali beberapa hari kemudian, tempoh berhenti darah itu, atau disebut tempoh naqa’, dianggap sebagai tempoh keluar darah haid, mengikut pendapat yang muktamad. Manakala mengikut pendapat yang kedua dalam mazhab, tempoh naqa’ itu adalah suci dan menerima sahnya solat dan puasa yang dibuat pada waktu itu.

Syarat darah yang terputus-putus itu keluar mestilah tidak melebihi 15 hari untuk dikira sebagai darah haid. Jika lebih, maka keseluruhan darah itu adalah darah fasid, atau rosak, dan bukan darah haid.

Justeru, apabila berlalunya 15 hari tanpa cukup 24 jam darah keluar, sama ada berterusan atau putus-putus, maka jika datang darah selepas 15 hari itu hendaklah dianggap permulaan keluar darah.

Berikut kami sebutkan semua syarat-syarat untuk menjadikan tempoh naqa’ ialah waktu haid:

Masa naqa’
tidak melebihi 15 hari
 bersama dengan darah haid.

Masa naqa’ itu mesti termasuk di dalam himpunan tempoh haid yang
tidak kurang daripada sehari semalam.

Masa naqa’ itu mesti
lebih daripada fatrah yang adat.
 Fatrah ialah waktu darah tidak keluar tetapi jika dimasukkan kapas ke bahagian faraj aka nada kesan darah. Waktu fatrah adalah haid tanpa khilaf ulama.

Rujuk
Tuhfah al-A`izza’
 (hlm. 92)

Berdasarkan fakta dan keterangan di atas, hukum puasa pihak yang bertanya pada 12 hari pertama itu adalah sah. Ini kerana darah setitik dua yang keluar pada 4 dan 5 hb. Mei itu tidak cukup kadar masanya untuk dianggap sebagai darah haid kerana tidak cukup 24 jam dalam tempoh 15 hari. Manakala darah yang keluar pada 18 hb. itu hendaklah dianggap sebagai hari baharu dan perlu menggunakan kembali kaedah di atas untuk menentukan adakah ia adalah darah haid atau darah fasid. Ini juga kerana apabila sudah dipastikan bahawa 15 hari pertama itu bukanlah darah haid, maka tempoh minimum 15 hari suci tidak terpakai di sini. Wallahua’lam

Akhir kalam, semoga perkongsian kami berkenaan dengan
Khas Ramadhan | Hukum Puasa Bagi Wanita Yang Keluar ‘Haid’ Terputus-putus Tidak Cukup Sehari Semalam
dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Hukum Makan Dengan Kuantiti Yang Banyak Ketika Berpuasa Dalam Keadaan Terlupa

Ramadhan, Bulan Terbaik Untuk Menjaga Kesihatan

Puasa Orang Beriman Lahirkan Muslim Bertaqwa


Khas Ramadhan | Hukum Solat Terawih 4 Rakaat Dengan Satu Salam

Isi Kandungan

Apakah Hukum Solat Terawih 4 Rakaat Dengan Satu Salam?

Soalan:

Assalamualaikum. Saya nak tanya berkaitan solat terawih dengan cara 4 rakaat satu salam, adakah cara solat seperti ini dibolehkan?

Jawapan:

Alhamdulillah segala puji dan syukur kami ucapkan kepada Allah S.W.T. Selawat dan salam kami panjatkan ke atas junjungan besar Nabi Muhammad S.A.W, para isteri dan keluarga baginda, para sahabat, seterusnya golongan yang mengikuti jejak langkah baginda sehingga hari kiamat.

Dalam permasalahan ini, berlaku khilaf dalam kalangan fuqaha’:

Mazhab Syafi’e
: Menurut Imam Nawawi, solat Terawih yang dilaksanakan dengan 4 rakaat satu salam tidak sah, dan ini merupakan fatwa yang dikeluarkan oleh Qadhi Husain kerana ia menyalahi ketetapan syara’ (
khilaf al-masyru’
). Solat terawih hendaklah dilakukan dengan cara dua rakaat satu salam sebagaimana yang biasa dilakukan. (Rujuk
Al-Majmuk Syarh al-Muhazzab
, 4/32)

Ini berdasarkan hadith dimana Baginda s.a.w telah bersabda:

صَلاَةُ اللَّيْلِ مَثْنَى مثنى

Maksudnya:
Solat malam (terawih) itu dua rakaat, dua rakaat (satu salam)

(Hadith Riwayat Muslim: 749)

Imam Ramli pula menambah bahawa solat terawih 4 rakaat satu salam tidak sah jika ia dilakukan secara sengaja. Jika tidak, solat itu dihukumkan sebagai solat sunat mutlaq (Rujuk
Nihayatul Muhtaj
, 2/127). Syeikh Zakariyya al-Ansari pula menyebut, solat sunat 4 rakaat berjemaah dengan satu salam akan menyerupai solat fardhu, maka ia tidak dibenarkan (Rujuk
Fathul Wahhab bi Syarh Minhaj at-Thullab
, 1/67).

Namun begitu, Imam Nawawi dalam pendapat beliau yang lain mengatakan, solat Terawih dua rakaat dengan satu salam adalah sunat sahaja, dan solat Terawih 4 rakaat dengan satu salam adalah sah hukumnya (Rujuk
Al-Minhaj Syarh Sahih Muslim
, 6/30).

Mazhab Hanafi
: Ulama Hanafiyah berpendapat bahawa jika seseorang solat terawih seluruhnya dengan sekali salam, maka solatnya sah, namun ianya menjadi makruh jika disengajakan menurut pendapat yang lebih sahih.

Namun menurut Muhammad bin Hasan as-Syaibani, solatnya tidak sah. Ini berbeza dengan Imam Abu Hanifah sendiri dan Qadhi Abu Yusuf yang tetap menghukumnya sebagai sah. Maka cukup sekadar memberi salam pada rakaat terakhir sahaja. (Rujuk
Bada’ie as-Sona’ie
, 1/289)

Mazhab Maliki
: Menurut Abul Hasan as-So’idi, disunatkan dalam solat Terawih untuk memberi salam setiap dua rakaat, dan dimakruhkan memberi salam pada setiap empat rakaat atau lebih (Rujuk
Hasyiyah al-‘Adawi ‘ala Kifayah at-Thalib
, 1/463).

Mazhab Hanbali
: Menurut Al-Mardawi, yang lebih afdhal dalam solat sunat ialah melaksakan secara dua rakaat satu salam, adapun jika lebih maka hukumnya tetap sah (Rujuk
Al-Insaf fi Ma’rifat ar-Rajih minal Khilaf
, 2/186).

(Rujuk juga
Al-Mausu’ah AL-Fiqhiyyah al-Kuwaitiyyah
, 27/144-145)

Memang disana terdapat hadith yang mengisyaratkan Nabi solat 4 rakaat dengan 1 salam, iaitu hadith daripada ‘Aisyah r.anha:

يُصَلِّي أَرْبَعًا فَلاَ تَسْأَلْ عَنْ حُسْنِهِنَّ وَطُولِهِنَّ، ثُمَّ يُصَلِّي أَرْبَعًا فَلاَ تَسْأَلْ عَنْ حُسْنِهِنَّ وَطُولِهِنَّ، ثُمَّ يُصَلِّي ثَلاَثًا

Maksudnya:
Nabi s.a.w pernah solat malam sebanyak 4 rakaat, jangan bertanya betapa baik dan lamanya solat itu. Kemudian Baginda solat lagi 4 rakaat, jangan bertanya betapa baik dan lamanya solat itu, kemudian Baginda solat (witir) 3 rakaat.

(Hadith Riwayat Bukhari: 3569)

Namun begitu hadith ini tidak menafikan bahawa Nabi duduk pada setiap dua rakaat dan mengucapkan salam berdasarkan kepada sabda Nabi yang lain: “Solat malam itu dua rakaat dua rakaat (satu salam setiap dua rakaat)”. Dan adalah mustahil Nabi s.a.w menyuruh sesuatu lalu melakukan yang sebaliknya. Ini adalah pendapat Imam Az-Zarqani.

(Rujuk
Syarh Al-Zarqani ala Muwatto Al-Imam Malik
, 1/432)

Pendapat Terpilih

Berdasarkan pandangan para fuqaha’ yang dikemukakan, kami cenderung untuk mentarjihkan qaul mu’tamad dalam mazhab Syafi’e, iaitu
solat terawih perlu dilakukan secara dua rakaat satu salam
. Jika dilakukan selain daripada cara ini, seperti 4 rakaat satu salam, atau lapan rakaat satu salam, maka solatnya tidak sah.

Imam al-Nawawi berkata: Sekiranya solat empat rakaat tarawih dengan satu salam, maka solat tersebut tidak sah. Ini juga sebagaimana disebut oleh al-Qadhi Husain dalam
 al-Fatawa
 kerana menyalahi ketetapan syara’. (Lihat
Raudhah al-Talibin
, 1/437)

Namun demikian, memandangkan masalah ini merupakan satu bentuk khilaf yang muktabar, maka sikap berlapang dada amatlah penting, dan jika ada yang berpegang dengan pandangan mazhab lain, maka ia tidak boleh dicegah dan dilarang.

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Solat Terawih 4 Rakaat Dengan Satu Salam

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Kadar Fidyah Meninggalkan Puasa Dengan Sengaja

Khas Ramadhan | Adakah Zakat Fitrah Bagi Bayi Di Dalam Kandungan Perlu Dibayar

Khas Ramadhan | Hukum Tersalah Bersahur Atau Berbuka Puasa Bukan Pada Waktunya


Khas Ramadhan | Hukum Suntik Insulin Bagi Pesakit Diabetes Kronik di Bulan Ramadhan

Isi Kandungan

Hukum suntik insulin bagi pesakit diabetes kronik di bulan Ramadhan

Soalan:

Assalamualaikum ustaz. Apakah hukum suntik insulin bagi pesakit diabetes kronik pada siang hari di bulan Ramadhan?

Jawapan:

Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga hari kesudahan.

Di antara perkara yang membatalkan puasa ialah memasukkan sesuatu ke dalam rongga dengan sengaja. Kata Ibnu Ruslan di dalam matannya :

وكُـــلِّ عَـيْــنٍ وَصَــلَــتْ مُـسَـمَّــى
#
 جَـــوفٍ بِمَـنْـفَـذٍ وذِكْــــرِ صَــوْمَــا

كالـبَـطْـنِ والـدِّمَــاغِ ثـــم الـمُـثُــنِ
#
 ودُبُــــــرٍ وبـــاطِــــنٍ مِـــــــن أُذُنِ

Jika ada sesuatu yang masuk ke dalam rongga yang terbuka seperti hidung, telinga, mulut, lubang punggung dan lubang kemaluan lelaki atau perempuan dengan sengaja maka terbatal lah puasanya. Dan wajib baginya untuk menggantikan puasa yang terbatal tadi. Jika ada yang masuk ke dalam selain daripada yang disebutkan seperti mata dan lain-lain maka ianya tidak membatalkan puasa.

Imam Al-Nawawi menyebut :
“Di antara perkara yang membatalkan puasa ialah masuknya sesuatu ke dalam rongga (yang terbuka).”
 Rujuk
Raudhah Al-Talibin Wa ‘Umdah Al-Muftin
 (2/356)

Hukum Suntik Insulin, Adakah Membatalkan Puasa?

Bagi menjawab persoalan yang dikemukakan, insulin adalah sejenis hormon yang dihasilkan oleh pankreas untuk mengawal paras gula di dalam badan. Penyakit kencing manis atau diabetes menyebabkan badan gagal menghasilkan insulin atau insulin tidak dapat digunakan dengan sempurna. Suntikan insulin adalah sebagai bantuan untuk mengawal paras gula yang ada di dalam badan.
[1]

Para ulama telah membincangkan berkenaan hukum menyuntik apa-apa suntikan ketika siang bulan Ramadhan.

Jika suntikan itu suntikan yang mendatangkan khasiat
dan tenaga
 maka ianya membatalkan puasa. Ianya sama sahaja seperti makan dan minum dengan sengaja
. Ini berdasarkan hadith daripada Abu Hurairah R.A :

مَنْ نَسِىَ وَهُوَ صَائِمٌ فَأَكَلَ أَوْ شَرِبَ فَلْيُتِمَّ صَوْمَهُ فَإِنَّمَا أَطْعَمَهُ اللَّهُ وَسَقَاهُ

Maksudnya
: “Sesiapa yang terlupa dalam keadaan puasa kemudian dia makan atau minum maka sempurnakanlah puasanya. Sesungguhnya Allah yang memberinya makan dan minum.”

Riwayat Muslim (2772)

Imam al-Nawawi menyatakan bahawa hadith ini menjadi dalil bagi kebanyakan ulama. Jika seseorang makan atau minum atau berjimak dengan tidak sengaja ketika siang bulan Ramadhan maka ianya tidak membatalkan puasa. (Rujuk
Al-Minhaj Syarh Sohih Muslim
, 8/35). Namun jika ia dilakukan secara sengaja ia merupakan satu perbuatan yang membatalkan puasa.

Sama halnya dengan suntikan yang mendatangkan khasiat dan tenaga di siang hari bulan Ramadhan. Ia membatalkan puasa. Inilah yang dinyatakan oleh Imam Al-Nawawi di dalam karyanya Al-Majmu’. (Rujuk
Al-Majmu’ Syarh Al-Muhazzab
, 6/313)

Jika suntikan itu bukan suntikan yang mendatangkan khasiat dan ianya adalah untuk tujuan perubatan maka perlu dilihat dan diperincikan:

Jika suntikan itu melalui urat yang bersambung dengan rongga. Ini kerana ia menyebabkan ubat itu sampai kepada rongga. Maka ianya membatalkan puasa.
 Kata Imam Al-Nawawi :
“Jika ia mengubati atau merawat lukanya lalu ubat tersebut sampai kepada rongganya maka ianya membatalkan puasa di sisi kami.”
Rujuk
Al-Majmu’ Syarh Al-Muhazzab
 (6/320)

Ini adalah pandangan kebanyakan ulama syafi’iyah, hanafiah dan sebahagian ulama bermazhab hanbali. Sheikh Mansur Al-Buhuti menyebut :
“Yang merosakkan (membatalkan puasa) ialah menyuntik sesuatu melalui dubur. Ini adalah perbuatan yang membatalkan puasa kerana ia menyebabkan benda itu sampai ke rongga. Ia adalah seperti memasukkan sesuatu ke dalam rongga secara terus. Begitu juga batal puasa jika mengubati atau merawat dengan melalui kawasan yang boleh menyampaikan ubat itu kepada rongga. Ini kerana ianya dilakukan dengan pilihannya sendiri.”
Rujuk
Kassyaf Al-Qina’ ‘an Matn Al-Iqna’
 (2/318)

Jika suntikan itu dilakukan melalui otot-otot badan atau anggota badan yang lain seperti peha atau lengan maka ianya tidak membatalkan puasa.
 (Rujuk
Al-Taqrirat Al-Sadidah Qism Al-‘Ibadah
, hlm 452). Ini juga merupakan keputusan perbincangan oleh Majma’ Al-Fiqh Al-Islami yang telah diadakan di Arab Saudi pada 28 Jun sehingga 3 3 Julai tahun 1997.

Kesimpulannya,
kami mengatakan bahawa jika suntikan itu adalah suntikan yang berkhasiat dan memberi tenaga maka ianya membatalkan puasa. Begitu juga batal puasa jika suntikan itu dilakukan melalui urat atau bahagian yang boleh sampai kepada rongga. Akan tetapi, jika suntikan itu dilakukan melalui anggota yang lain seperti peha atau lengan maka ianya tidak membatalkan puasa.

Kami menasihatkan agar suntikan insulin ini tidak dilakukan di bahagian perut atau punggung. Ini adalah dua bahagian yang hampir dan bersambung kepada rongga. Namun perlu diingati bahawa suntikan insulin ini ada kesan sampingannya iaitu hipoglisemia. Ia boleh menyebabkan paras gula dalam badan menjadi terlalu rendah sehingga boleh melemahkan badan. Dalam keadaan seperti ini, maka diberi pilihan kepada pesakit untuk berbuka puasa dan boleh diganti puasanya itu. Ini berdasarkan firman Allah SWT:

أَيَّامًا مَّعْدُودَٰتٍ ۚ فَمَن كَانَ مِنكُم مَّرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ ۚ

Maksudnya
: “(Puasa yang diwajibkan itu ialah beberapa hari yang tertentu; maka sesiapa di antara kamu yang sakit, atau dalam musafir, (bolehlah ia berbuka), kemudian wajiblah ia berpuasa sebanyak (hari yang dibuka) itu pada hari-hari yang lain.”

Surah al-Baqarah (184)

Kami juga mengesyorkan bagi pesakit diabetes seperti persoalan di atas, hendaklah merujuk kepada pakar atau pegawai perubatan untuk mendapat nasihat serta mengamalkan cara suntikan agar ia benar-benar memberi manfaat dan tidak mendatangkan sebarang bentuk mudarat.

Kami akhiri dengan berdoa kepada Allah semoga Allah memberi kesihatan kepada kita semua:

اللَّهُمَّ اشْفِ مَرْضَانَا وَعَافِ مُبْتَلَانَا وَارْحَمْ مَوْتَانَا

Maksudnya
:
“Ya Allah! Sembuhlah orang sakit di kalangan kami. Afiatkanlah orang yang diuji di kalangan kami dan rahmatilah orang yang telah mati di kalangan kami.”

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Suntik Insulin Bagi Pesakit Diabetes Kronik di Bulan Ramadhan

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Kadar Fidyah Meninggalkan Puasa Dengan Sengaja

Khas Ramadhan | Adakah Zakat Fitrah Bagi Bayi Di Dalam Kandungan Perlu Dibayar

Khas Ramadhan | Hukum Tersalah Bersahur Atau Berbuka Puasa Bukan Pada Waktunya


Khas Ramadhan | Hukum Tersalah Bersahur Atau Berbuka Puasa Bukan Pada Waktunya

Isi Kandungan

Apakah Hukum Tersalah Bersahur Atau Berbuka  Puasa Bukan Pada Waktunya?

Soalan :

Assalamualaikum Dato SS Mufti. Saya ingin bertanya, kenapa jika orang yang tersalah bersahur selepas waktu azan Subuh atau tersalah berbuka puasa sebelum masuk waktu, puasanya tidak sah dan dia perlu menqadakan puasanya. Sedangkan orang yang makan dan minum dengan terlupa ketika berpuasa, tidak batal dan tidak perlu mengqadakan puasanya?

Mohon penjelasan SS Mufti.

Jawapan :

Alhamdulillah segala puji bagi Allah SWT Tuhan semesta alam, selawat serta salam ke atas junjungan teragung Nabi Muhammad SAW dan ke atas ahli keluarga serta mereka yang mengikuti jejak langkah Baginda hingga ke hari Kiamat.

Allah SWT mensyariatkan ibadah puasa kepada umat Nabi Muhammad SAW seperti yang telah disyariatkan kepada umat-umat sebelumnya. Firman Allah SWT:

يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ

Maksudnya:
Wahai orang-orang yang beriman! Kamu diwajibkan berpuasa sebagaimana diwajibkan atas orang-orang yang dahulu daripada kamu supaya kamu bertaqwa.

(Surah al-Baqarah: 183)

Puasa dari sudut bahasa bermaksud menahan diri. Manakala dari sudut syarak pula, menahan diri daripada perkara yang membatalkan dengan cara yang tertentu daripada terbit sehingga terbenamnya matahari. (Rujuk
Syarh al-Yaqut al-Nafis
: 294)

Disamping kewajipan berpuasa, Allah SWT juga memberi kelonggaran dan keringanan kepada golongan yang tertentu untuk berbuka puasa. Allah SWT berfirman dalam al-Quran:

فَمَن كَانَ مِنكُم مَّرِيضًا أَوْ عَلَىٰ سَفَرٍ فَعِدَّةٌ مِّنْ أَيَّامٍ أُخَرَ ۚ

Maksudnya:
Maka sesiapa di antara kamu yang sakit, atau dalam musafir, (bolehlah ia berbuka), kemudian wajiblah dia berpuasa sebanyak (hari yang dibuka) itu pada hari-hari yang lain.

(Surah al-Baqarah: 185)

Ibn Kathir menafsirkan ayat ini bahawa orang yang sakit dan orang yang dalam bermusafir tidak perlu berpuasa. Ini kerana jika dia berpuasa itu akan menyebabkan kesulitan dan kesusahan baginya, bahkan dia perlu berbuka puasa dan mengqadakan puasa yang ditinggalkan tersebut pada hari yang lain. (Rujuk
Tafsir Ibn Kathir
, 2:184)

Begitu juga, Allah SWT memberi keringanan jika sekiranya seseorang itu melakukan perkara yang membatalkan puasa dengan terlupa atau tidak sengaja, maka tidak batal puasanya. Ini berdasarkan hadith yang diriwayatkan oleh Abu Hurairah RA, bahawa Rasulullah SAW bersabda:

مَن نسِي وَهُوَ صَائِمٌ فأكَلَ أَوْ شَرِبَ، فَلْيُتِمَّ صَوْمَهُ؛ فَإِنّمَا أَطْعَمَهُ اللهُ وَسَقَاهُ

Maksudnya:
Barangsiapa yang terlupa bahawa dia sedang berpuasa kemudian dia makan dan minum, maka hendaklah dia menyempurnakan puasanya. Sesungguhnya Allah SWT telah memberikan makan dan minum kepadanya.

Hadith riwayat al-Bukhari (1831) dan Muslim (1155)

Diriwayatkan juga oleh Ibn Abbas, bahawa Rasulullah SAW bersabda:

إِنَّ اللهَ تَجَاوَزَ لِيْ عَنْ أُمَّتِي : الْخَطَأُ وَالنِّسْيَانُ وَمَا اسْتُكْرِهُوا عَلَيْهِ

Maksudnya:
Sesungguhnya Allah SWT memaafkan terhadap umatku kerana aku; segala apa yang tersalah, lupa dan dipaksa.

Hadith riwayat Ibn Majah: (2043)

Justeru, sesiapa yang melakukan perkara yang membatalkan puasa dalam keadaan beliau
tidak sengaja, terlupa dan dipaksa
, maka puasanya
tidak batal
 dan
hendaklah dia menyempurnakan puasanya sehingga waktu berbuka
.

Walaubagaimanapun, berbeza hal dan hukumnya dengan
orang yang ragu-ragu tentang waktu berbuka atau sahur, kemudian dia berbuka puasa atau meneruskan sahur berdasarkan ijtihadnya sahaja.
 Dalam keadaan ini, para ulama’ membahagikan hukum bagi situasi ini kepada dua bahagian:

Haram
 hukumnya bagi orang yang berasa ragu-ragu masuk waktu berbuka untuk makan pada
akhir hari waktu siang
 dengan keadaan dia berijtihad dan menyangka bahawa sudah masuk waktu malam. Ini kerana kaedah fiqh menyatakan bahawa
asal hukum adalah berkekalannya waktu siang
.

Harus
hukumnya untuk meneruskan makan bagi orang berasa ragu-ragu bahawa waktu sahur telah tamat, berdasar ijtihadnya atau diberitahu oleh seorang yang adil. Ini kerana kaedah fiqh menyebutkan bahawa
asal hukum adalah berkekalannya waktu malam
. (Rujuk
Ithaf al-Anam bi Ahkam al-Siyam
: 106)

Namun jika sekiranya selepas itu dia mendapati bahawa dia
tersalah bersahur dengan makan dan minum selepas azan Subuh
 atau
tersalah berbuka puasa sebelum masuk waktu Maghrib
,
dalam keadaan dia yakin
 bahawa dia telah tersilap, maka
batal puasanya dan hendaklah dia mengqadanya pada hari yang lain
. Ini berdasarkan kaedah fiqh:

لَا عِبْرَةَ بِالظّنّ البَيّن خَطَؤُهُ

Maksudnya:
Tidak diambil kira dengan dugaan-dugaan yang sudah jelas kesalahannya.
 (Rujuk
Ithaf al-Anam bi Ahkam al-Siyam
: 106-107)

Selain itu, orang yang tersalah bersahur selepas waktu Subuh hendaklah menahan diri daripada makan dan minum serta semua perkara yang membatalkan puasa sehinggalah waktu berbuka puasa. (Rujuk
Sullam al-Raja Syarh Safinat al-Naja
: 59)

Kesimpulan

Berdasarkan perbincangan dan perbincangan di atas, kami menyimpulkan bahawa
batal puasa bagi seseorang yang syak masuk waktu berbuka
 dan haram baginya makan kecuali setelah dia yakin dan berijtihad bahawa waktu telah masuk.

Manakala,
tidak batal puasa dan harus hukumnya bagi seseorang yang meneruskan makan dan minum dalam keadaan dia ragu-ragu bahawa telah tamat waktu sahur
. Namun jika sekiranya
jelas kepadanya bahawa dia tersalah
 dengan makan selepas habis waktu sahur,
maka batal puasanya dan hendaklah dia menggantikannya pada hari yang lain
. Kedua-dua situasi ini berdasarkan kaedah fiqh:

الأَصْلُ بَقَاءُ مَا كَانَ عَلَى مَا كَانَ

Maksudnya:

Asal hukum itu kekal sesuatu mengikut apa yang sebelumnya.

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan |
Hukum Tersalah Bersahur Atau Berbuka  Puasa Bukan Pada Waktunya
dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Adakah Mengorek Hidung Membatalkan Puasa

Khas Ramadhan | Hukum Puasa Bagi Wanita Yang Keluar Haid Terputus-putus Tidak Cukup Sehari Semalam

Khas Ramadhan | Tanda-tanda Penerimaan Amalan Puasa


Khas Ramadhan | Hukum Tidur Sepanjang Hari Pada Waktu Siang Ramadhan

Isi Kandungan

Apakah hukum tidur sepanjang hari pada waktu siang Ramadhan?

Soalan

Assalamualaikum. Saya ingin bertanya berkenaan seseorang itu tidur pada selepas sahur sehinggalah dekat dengan waktu asar. Kemudian dia bangun sembahyang zuhur dan asar dan sambung semula sehingga hampir waktu berbuka puasa. Apabila ditegur dia menjawab tidur di bulan Ramadhan adalah ibadah. Adakah dikira sah puasanya. Mohon penjelasan terima kasih.

Jawapan

Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.

Hukum Tidur Sepanjang Hari di Siang Ramadhan

Bulan Ramadhan adalah bulan yang digalakkan untuk memperbanyakan beribadah seperti membaca al-Quran dan lain-lain lagi. Begitu juga, bulan Ramadhan adalah bulan yang diberi ganjaran pahala yang besar serta berlipat kali ganda. Ini sepertimana hadis yang diriwayatkan oleh Abu Hurairah RA, sabda Nabi SAW:

كُلُّ عَمَلِ ابْنِ آدَمَ يُضَاعَفُ الْحَسَنَةُ عَشْرُ أَمْثَالِهَا إِلَى سَبْعِمِائَةِ ضِعْفٍ

Maksudnya
: Setiap amalan anak Adam akan digandakan, satu kebaikan digandakan dengan sepuluh kali sehingga tujuh ratus kali ganda

Riwayat Muslim (1151)

Berbalik kepada persoalan yang diajukan, berkenaan dengan tidur sepanjang hari, hal ini tidak membatalkan puasa oleh kerana tidur sepanjang hari bukanlah termasuk dalam perkara yang membatalkan puasa. Imam al-Nawawi menyebut:

وَلَوْ نَامَ جَمِيعَ النَّهَارِ، صَحَّ صَوْمُهُ عَلَى الصَّحِيحِ الْمَعْرُوفِ

Maksudnya
: Dan jika tidur seseorang itu sepanjang siang hari, maka sah puasanya menurut pendapat yang sahih lagi diketahui

(Lihat
Raudah al-Talibin
, 2/366)

Begitu juga yang disebut oleh Imam Syihab al-Din al-Ramli bahawa, tidak menjadi kemudharatan (kepada puasanya) sekiranya ia tidur yang nyenyak sehingga habisnya waktu siang mengikut pandangan yang sahih. Ini kerana ia tetap sebagai golongan yang diperintahkan oleh syara’ (untuk berpuasa). Lalu apabila dikejutkannya dan ia terjaga dari tidurnya maka ia diwajibkan untuk mengqada’ sembahyang yang tertinggal ketika tidur, bukan tertinggal disebabkan ia pengsan. (Lihat
Nihayah al-Muhtaj ila Syarh al-Minhaj
, 3/176)

Namun perbuatan tidur sepanjang hari pada bulan Ramadhan adalah perbuatan yang boleh mengurangkan fadhilatnya serta berlawanan dengan adab dan hilangnya nikmat merasa kepayahan serta kesusahan berpuasa. Ini jelas bahawa kesusahan dalam menghadapi bulan ramadhan merupakan salah satu hikmah berpuasa bahawa Allah SWT ingin mentarbiah hambanya supaya sentiasa mengawal diri dan nafsu daripada memenuhi keinginannya serta sentiasa mengingati Allah SWT.

Hal ini seperti yang disebut oleh Imam al-Ghazali:

بل من الآداب أن لا يكثر النوم بالنهار حتى يحس بالجوع والعطش ويستشعر ضعف القوي فيصفو عند ذلك قلبه

Maksudnya
: Bahkan daripada adab (berpuasa) adalah tidak memperbanyakkann tidur pada siang hari, sehingga seseorang itu merasakan kelaparan, haus dan merasakan lemah keupayaannya. Maka dengan itu akan dibersihkan hatinya

(Lihat
Ihya’ Ulum al-Din
, 1/235)

Oleh itu, para ulama menyebut bahawa tidur sepanjang siang hari pada bulan Ramadhan adalah termasuk daripada perkara yang dimakruhkan. Imam al-Hattab al-Maliki menyebut di dalam kitabnya, di antara perkara makruh ketika berpuasa adalah banyak tidur pada siang hari di bulan ramdhan. (Lihat,
Mawahib al-Jalil
, 2/415)

Begitu juga, Dr Muhammad Zuhaili menyebut, di antara perkara makruh yang dilakukan ketika berpuasa adalah banyak tidur dan bercakap perkara yang tidak berfaedah. Ini kerana boleh menghilangkan faedah berpuasa. (Lihat
al-Taqrirat al-Sadidah
, hlm. 448)

Kesimpulan

Berbalik kepada persoalan yang diajukan serta penjelasan dan nas ulama yang diberikan dapat kami simpulkan bahawa hukum tidur sepanjang hari di siang Ramadhan adalah perkara yang dimakruhkan serta sah puasanya pada hari tersebut. Namun sebaiknya pada bulan Ramadhan adalah bulan untuk melipat gandakan amalan dan beribadah kepada Allah SWT.

Dan sekiranya seseorang itu tidur dan berniat di dalam hatinya bahawa dengan tidurnya itu dapat merehatkan tubuh badannya supaya ia dapat melakukan ibadah dengan lebih kuat, maka tidurnya itu boleh menjadi ibadah bergantung dengan niatnya. Ini secara umumnya tidur orang yang berpuasa itu adalah ibadah kerana tidur dalam keadaan dia sedang berpuasa. Hal ini kami telah jelaskan di dalam artikel yang bertajuk IRSYAD AL-HADITH SIRI KE-370: TIDUR ORANG YANG BERPUASA ADALAH IBADAH

Justeru, di bulan yang penuh dengan keberkatan ini kami menyeru agar memperbanyakan amalan ibadah dan melakukan perbuatan yang bermanfaat agar amalan pada Ramadhan pada kali ini diterima oleh Allah SWT serta menjadikan Ramadhan yang terbaik daripada sebelumnya.

Semoga Allah memberikan kefahaman di dalam agama-Nya. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Tidur Sepanjang Hari Pada Waktu Siang Ramadhan

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Kadar Fidyah Meninggalkan Puasa Dengan Sengaja

Khas Ramadhan | Adakah Zakat Fitrah Bagi Bayi Di Dalam Kandungan Perlu Dibayar

Khas Ramadhan | Hukum Tersalah Bersahur Atau Berbuka Puasa Bukan Pada Waktunya


Khas Ramadhan | Hukum Tolong Membayar Zakat Fitrah Untuk Tunang

Isi Kandungan

Bolehkah Tolong Membayar Zakat Fitrah Untuk Tunang?

Soalan :

Assalamualaikum, saya ingin mmbuat pertanyaan berkenaan zakat fitrah. Bolehkah saya tolong membayar zakat fitrah untuk tunang. Terima kasih.

Jawapan :

Alhamdulillah bersyukur kehadrat Allah S.W.T dengan kurniaan nikmat Iman dan Islam. Selawat dan Salam ke atas junjungan Nabi Muhammad S.A.W serta keluarga, sahabat-sahabat Baginda, serta seluruh kaum Muslimin dan Muslimat yang dirahmati Allah S.W.T sekalian.

Hukum Tolong Membayar Zakat Fitrah Untuk Tunang

Zakat Fitrah telah ditetapkan kadarnya, wajib dikeluarkan ketika matahari terbenam pada hari terakhir bulan Ramadhan, dengan syarat-syarat yang ditetapkan, bagi setiap
mukallaf
 dan orang yang dibawah tanggungan nafkahnya. (Lihat:
al-Muktamad fi alfiqh al-Syafi’e
, 95)

Pensyariatan :

Zakat fitrah difardhukan pada tahun ke dua hijrah ketika difardhukan puasa Ramadhan. Hadis yang diriwayatkan oleh Ibnu Umar RA, sabda Nabi SAW:

Jumhur fuqaha’ bersepakat bahawa wajib mengeluarkan zakat fitrah bagi setiap orang Islam yang hidup di dalam bulan Ramadhan ini seperti hadis yang diriwayatkan oleh ibnu Umar RA, sabda Nabi SAW:

أَنَّ رَسُولَ اللَّهِ صلى الله عليه وسلم فَرَضَ زَكَاةَ الْفِطْرِ مِنْ رَمَضَانَ عَلَى النَّاسِ صَاعًا مِنْ تَمْرٍ أَوْ صَاعًا مِنْ شَعِيرٍ عَلَى كُلِّ حُرٍّ أَوْ عَبْدٍ ذَكَرٍ أَوْ أُنْثَى مِنَ الْمُسْلِمِينَ .

Maksudnya
: sesungguhnya Rasulullah SAW telah mewajibkan zakat fitrah pada buan Ramadhan ke atas setiap manusia sebanyak satu gantang dari tamar dan gantang gandum (makanan asasi) bagi setiap yang merdeka atau hamba lelaki mahupun perempuan.

Riwayat Imam Muslim, (984)

Syarat-syarat wajib :

Syarat-syarat wajib bagi menunaikan zakat fitrah adalah:

Al-Islam, diwajibkan juga kepada orang yang murtad selepas ia memeluk islam.

Waktu, sesungguhnya telah ditetapkan waktu diwajibkannya. Iaitu ketika terbenamnya matahari pada hari yang terakhir bulan Ramadhan

Berkemampuan untuk mengeluarkan zakat fitrah ketika waktu diwajibkan zakat. Sekiranya kemampuannya itu selepas waktunya maka tidak diwajibkan (Lihat:
al-Muktamad fi al-Fiqh al-Syafi’e
, 2/98)

Menunaikan Zakat Fitrah :

Zakat fitrah diwajibkan ke atas dirinya sendiri, setiap orang yang wajib diberi nafkah. Mereka itu termasuklah daripada isterinya, usul dan furu’ (keturunannya) dari lelaki atau perempuan dengan syarat mereka ini tergolong dalam golongan fakir miskin. (Lihat:
al-Mausu’ah al-Fiqhiyah al-kuwaitiyah
, 23/339).

Syeikh Muhammad Zuhaili di dalam kitabnya menyatakan tidak diharus bagi seseorang itu menunaikan zakat fitrah kepada orang lain (ajnabi) melainkan mendapat keizinannya. Serta tidak sah sekiranya ia menunaikannya tanpa mendapat keizinan. Ini kerana zakat fitrah itu ibadah dan tidak akan tertunai melainkan mendapat keizinan daripadanya. Namun sekiranya mendapay keizinan maka tertunailah zakat fitrahnya. (Lihat:
al-Muktamad fi alfiqh al-Syafi’e
, 2/102)

Kesimpulan :

Berdasarkan kepada persoalan di atas dibolehkan untuk tolong membayar zakat untuk tunang atau orang lain yang bukan di bawah tanggungannya adalah dengan mendapat keizinan daripadanya.

Sebaiknya digalakkan untuk menunaikan zakat fitrah ke atas dirinya dahulu dan juga tanggungannya dari usul dan furu’ yang tidak berkemampuan. Ini kerana apa yang disarankan oleh hadis yang diriwayatkan oleh Abi Hurairah RA sabda Nabi SAW:

خَيْرُ الصَّدَقَةِ مَا كَانَ عَنْ ظَهْرِ غِنًى، وَابْدَأْ بِمَنْ تَعُولُ

Maksudnya
: Sebaik-baik sedekat adalah selepas mencukupi keperluan, dan mulailah daripada orang-orang yang berada dibawah tanggunganmu

Hadis Riwayat Imam Bukhari (1426)

Semoga Allah memberikan kefahaman di dalam agama-Nya dan juga berkenaan hukum tolong membayar zakat fitrah untuk tunang. Kita sentiasa berusaha agar Ramadhan pada kali ini dapat diisi dan dimanfaatkan dengan sebaiknya. Wallahu’alam.

Akhir kalam, semoga perkongsian kami berkenaan dengan
Khas Ramadhan | Hukum Tolong Membayar Zakat Fitrah Untuk Tunang

dapat memberi manfaat dan kefahaman yang tepat buat anda semua.

Sumber :
Pejabat Mufti Wilayah Persekutuan

Anda juga mungkin berminat dengan :

Khas Ramadhan | Tinggal Puasa Kerana Berpantang, Langkah Tahun Kerana Menyusu

Khas Ramadhan | Hukum Swab Test Ketika Sedang Berpuasa

Khas Ramadhan | Hukum Memakan Makanan Yang Dijual Oleh Pelaku Maksiat


Hukum & Waktu Solat Dhuha yang Patut Kita Fahami

Para pembaca yang dikasihi,

Setiap apa yang kita lakukan sesuatu amalan mahupun perbuatan, padanya terdapat hukum-hukum yang ditetapkan. Di sini terdapat dua pendapat mengenai amalan solat dhuha. Jumhur fuqaha bersepakat bahawa solat dhuha hukumnya adalah sunat. Barangsiapa yang menunaikan solat dhuha maka pahala akan diperoleh dan barangsiapa yang meninggalkannya maka tiada apa-apa kesan ke atas dirinya. Hujah ini dikuatkan lagi dengan hadirnya hadis daripada Rasulullah Sallahu ‘Alaihi Wassalam yang bersabda :

Telah diceritakan kepada kami Muslim bin Ibrahim, dikhabarkan kepada kami Syu’bah, telah diceritakan kepada kami Abbas al-Jurairi (Ibn Farrukh), daripada Abi Usman an-Nuhdi, daripada Abu Hurairah Radiyallahu anhu, telah berkata Rasulullah Sallahu Alaihi Wassalam: Aku telah di wasiatkan oleh Khalili (Nabi Ibrahim) dengan tiga perkara ke atasku jangan ditinggalkan perkara-perkara ini sehinggalah aku meninggal dunia iaitu puasa tiga hari pada setiap bulan (bulan-bulan islam), solat dhuha dan witir sebelum tidur
.[6] (HR Bukhari)

Selain itu, terdapat beberapa pandangan lain yang boleh kita bahaskan dalam ini. Antaranya ialah mengikut pada mazhab Syafie dan Maliki, mereka berpendapat bahawa solat dhuha itu hukumnya adalah sunat muakkad (sunat yang sangat dituntut). Manakala dalam mazhab Hanbali pula berpendapat solat dhuha hukumnya adalah barangsiapa yang melihat ia adalah sesuatu yang tidak dituntut maka seseorang itu tidak perlu menunaikannya. Hal ini bertujuan untuk mengelakkan perkara sunat tersebut bertukar menjadi suatu kefardhuan ke atas orang muslim.[7]  Walaupun di sini terdapat pelbagai pendapat daripada mazhab-mazhab, akan tetapi pokok pangkalnya adalah tetap sama hukumnya iaitu sunat. Oleh yang demikian, jelaslah di sini bahawa solat dhuha itu hukumnya adalah sunat.

Segelintir masyarakat ada yang mengatakan ‘
tengok, aku tidak perlu solat dhuha pun tetapi rezeki aku, gaji aku banyak melimpah-ruah sampai tujuh keturunan pun tak luak, bukan macam kau, solat dhuha tapi sama sahaja. Tiada apa perubahan pun malah aku lihat kau sampai meminta-minta lagi dengan aku’.
Tuan-tuan dan puan-puan, solat dhuha ini bukanlah semata-mata untuk menginginkan rezeki bertambah, akan tetapi solat dhuha ini sebenarnya adalah untuk mendekatkan lagi diri kita dengan Allah di samping kita bekerja keras untuk kehidupan seharian. Selain itu juga, masih ada sebilangan yang bongkak dengan rezeki yang dimilikinya. Jaga-jaga tuan, harta yang kita miliki itu semuanya datang daripada Allah. Adakalanya perlu dikongsi bersama dengan makhluk yang lain.

WAKTU SOLAT DHUHA

Kini, kita akan mendiskusikan berkenaan dengan waktu solat dhuha. Tuan-tuan dan puan-puan, bilakah sebenarnya waktu yang sesuai untuk menunaikan solat dhuha?. Adakah dilakukan pada waktu syuruk ataupun sebaliknya?. Baiklah, mengikut pada pandangan al-Imam Syafie dalam kitabnya ‘
fiqh manhaji
’ berpendapat bahawa waktu menunaikannya adalah ketika matahari tegak naik dan yang paling afdhal menunaikannya ialah sewaktu matahari naik tinggi segalah kira-kira dalam (3 meter atau 7 hasta) lebih kurang satu per empat waktu pagi.[8] Contohnya, waktu syuruk berlaku pada pukul 7.20 pagi. Maka waktu dhuhanya adalah lebih kurang 25-30 minit selepas waktu syuruk. Jadinya, waktu dhuha pada hari tersebut adalah lebih kurang pada pukul 8.00 pagi.

Walau bagaimanapun, waktu yang paling afdhal untuk menunaikan solat dhuha ialah kira-kira anggaran matahari naik, tinggi segalah (3 meter atau 7 hasta) lebih kurang pukul 9.15 pagi. Mengikut pendapat dalam kitab ‘
syarah

muqaddimatul al-hadramiyyah’

yang dikarang oleh al-Imam al-‘Allamah al-Faqih Abdullah bafdhal al-Hadramiy : waktu untuk menunaikan solat dhuha adalah selepas matahari naik dan disunatkan untuk melewatkannya sehingga ke satu per empat waktu sebelum masuknya waktu zohor.[9]

[6] Al-Bukhari. Muhammad Bin Ismail Abu Abdillah al-Bukhari. 256H/870. Al-Jami’ Musnad Sahih al-Mukhtar min umur Rasullullah Sallahu alaihi wassalam min ayyamuh (Sahih al-Bukhari). Dar Tauqun Najah

[7] Husain al-Awaesyah. 2000.
Al-Mausuah al-Fiqhiyyah al-Muyassarah fi fiqh kitab wa sunnah.
Hlm 167 jilid 2. Amman : Dar Ibn Hazim

[8] Mustafa al-Bugha.
Fiqh Manhaji ‘ala mazhab lil imam as-Syafie Rahimahullah Taala.
hlm. 219 jilid 1. Damsyik: Dar al-Qalam.

[9] Abdullah Bafdhal al-Hadramiy.
Syarah Muqaddimah al-Hadramiyyah.
Hlm 317. Jeddah : Dar al-Minhaj.


Hukum Wanita Buat Live Streaming Dan Dapat Donation, Penjelasan Dr Zulkifli Mohamad Al-Bakri

Hukum Wanita Buat Live Streaming Dan Dapat Donation
 telah dijawap oleh Menteri Hal Ehwal Agama, Dr Zulkifli Mohamad Al-Bakri.

Lambakan aplikasi media sosial yang terbaru pada masa kini telah membuatkan ramai yang mampu menjana pendapatan tambahan.

Ramai yang tidak melepaskan peluang dengan membuat siaran langsung atau ‘live streaming’ untuk mempromosikan barangan produk atau kemahiran mereka.

Tidak lupa juga ada di kalangan pengguna sekarang ini menggunakan aplikasi tersebut untuk ‘live streaming’ tidak kira sama ada menjual produk mahu pun sekadar berborak atau bermain
game
.

Semasa ‘live streaming’, kebiasaannya penonton yang tertarik dengan
content
 yang dipertontonkan akan memberi hadiah atau ‘donation’.

Justeru terdapat persoalan menarik dari seseorang yang bertanyakan berkenaan Hukum Wanita Buat Live Streaming Dan Dapat Donation.

Pelbagai Hukum Wanita Buat Live Streaming Dan Dapat Donation telah dikeluarkan tetapi ianya tetap berbalik kepada penerimaan seseorang dalam menerimanya.

Untuk menjawab persoalan tentang Hukum Wanita Buat Live Streaming Dan Dapat Donation tersebut, mari kita ikuti pandangan daripada Dr Zulkifli Mohamad Al-Bakri dari sudut agama Islam.

Ayuh kita ikuti perkongsian tentang Hukum Wanita Buat Live Streaming Dan Dapat Donation dibawah.

Apakah Hukum Wanita Buat Live Streaming Dan Dapat Donation?

Soalan: Assalamualaikum Dato’ Seri. Apakah hukum ‘streaming’ (contoh: vlog, game) untuk wanita dan hukum memberi dan menerima ‘donation’?

Penjelasan kepada soalan Hukum Wanita Buat Live Streaming Dan Dapat Donation telah dijawap oleh Dr Zulkifli Mohamad Al-Bakri adalah seperti berikut.

Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda SAW, para sahabat Baginda SAW serta orang-orang yang mengikuti jejak langkah Baginda SAW sehingga Hari Kiamat.

Streaming (penstriman) atau penstriman langsung ialah media penstriman yang dirakam dan disiarkan melalui internet kemudian atau secara live (langsung). Ia sering dirujuk hanya sebagai penstriman. Media bukan langsung seperti video atas permintaan, vlog dan video YouTube distrim secara teknikal, tetapi tidak distrim langsung.

Apakah perbezaan antara vlog dan penstriman? Dari perspektif teknikal, strim dirakam secara langsung, dalam masa nyata dan disiarkan ke saluran media sosial anda, manakala vlog biasanya diprarakam, diedit dan dimuat naik ke saluran anda. Vlog lebih seperti diari.

Mana bagi penstriman langsung permainan video ialah aktiviti di mana orang ramai menyiarkan diri mereka bermain permainan kepada khalayak secara langsung dalam talian. Amalan ini menjadi popular pada pertengahan 2010-an di tapak Twitch yang berpangkalan di AS, sebelum berkembang ke YouTube, Facebook, dan media sosial di internet di China seperti Huya Live, DouYu dan Bilibili serta perkhidmatan lain.

Bagi “donation” pula terdapat pelbagai cara peminat yang menonton stream ini untuk memberi donation yang berupa duit kepada streamers (orang yang menyiarkan content tersebut).

Contohnya, streamers boleh menggunakan Streamlabs, Patreon atau platform-platform third party lain.

Sewaktu tengah live, game streamer akan sentiasa menyebut tentang link-link ni untuk mengingatkan penonton untuk donate.

Dalam menjawab persoalan di atas, hendaklah kita memahami wanita adalah makhluk Allah SWT yang mulia dan diangkat oleh Islam. Akan tetapi, ciptaannya membawa kepada cinta. Firman Allah SWT yang bermaksud:

“Dihiaskan (dan dijadikan indah) kepada manusia: kesukaan kepada benda-benda yang diingini nafsu, iaitu perempuan-perempuan dan anak-pinak; harta benda yang banyak bertimbun-timbun, dari emas dan perak; kuda peliharaan yang bertanda lagi terlatih; dan binatang-binatang ternak serta kebun-kebun tanaman. Semuanya itu ialah kesenangan hidup di dunia. Dan (ingatlah), pada sisi Allah ada tempat kembali yang sebaik-baiknya (iaitu Syurga).”

Surah Ali-Imran (14)

Kami nyatakan di sini terlebih dahulu, beberapa kaedah:

Ibnu Farhun Rahimahullah mengatakan: “Ditempatkan pada posisi yang tepat (adanya) adalah persangkaan kuat.” (Lihat
Tabsirah al-Hukkam
, 1/148),

Al-Izzu bin Abdu al-Salam Rahimahullah berkata, “Syariat sangat menjaga dengan sesuatu yang seringkali terjadi, sebagai kehati-hatian akan terjadi pada kenyataannya.”  (Lihat
Qawa’id al-Ahkam fi Masalih al-Anam
, 1/107)

Al-Syatibi Rahimahullah mengatakan, “Dalil-dalil syariat dan
 istiqra’ tam
 (dapatan kajian yang sempurna) menyatakan bahawa
ma’alat
 (akibat sesuatu perkara) diakui sebagai landasan penetapan syariat.” (Lihat
‘Al-Muwafaqat
, 5/179)

Berdasarkan persoalan di atas, saya nyatakan bahawa perbuatan tersebut banyak mendedahkan pelbagai andaian, sangkaan serta gambaran-gambaran dalam pemikiran seseorang yang melihatnya.

Sebagaimana yang disebut oleh al-Syatibi Rahimahullah dan lain lagi, boleh membawa kepada banyak mudarat.

Sementelahan lagi, wanita merupakan hamba Allah SWT yang dimuliakan dalam Islam dan diangkat kedudukannya sebagai saudara-saudara kepada lelaki.

Tidak sebagaimana zaman Jahiliyyah, mereka persis hamba atau haiwan yang tidak dihormati. Bahkan, anak-anak perempuan dibunuh dan ditanam hidup-hiudp sebagaimana yang dinaskan dalam al-Quran al-Karim. Firman Allah SWT yang bermaksud:

“Dan apabila anak perempuan yang ditanam hidup-hidup: ditanya, – Dengan dosa apakah ia dibunuh?”

Surah al-Takwir (8-9)

Walaupun jika gambar atau video yang dimuat naik telah dihadkan tontonannya kepada hanya yang mahram atau dalam kalangan sejantina, namun masih terdapat kemungkinan gambar itu tersebar sehingga menjadi tontonan ajnabi. Diriwayatkan daripada ‘Aisyah R.Anha bahawa Rasulullah SAW bersabda yang bermaksud:

“Sesungguhnya, wanita-wanita itu adalah saudara-saudara bagi lelaki.”

Riwayat Abu Dawud (236) dan al-Tirmizi (113)

Justeru itu, sebagai langkah berjaga-jaga (
ihtiyat
) dan menghindarkan diri daripada fitnah, setiap orang perlu menapis setiap gambar dan perbuatan yang akan dipertontonkan kepada orang ramai. Dalam sebuah hadis yang diriwayatkan oleh Ibn Mas’ud RA, Rasulullah SAW bersabda yang bermaksud:

“Janganlah seorang wanita bergaul dengan wanita lain, lalu wanita lain itu menceritakan kepada suaminya sehingga seakan-akan suaminya melihat wanita yang diceritakannya.”

Riwayat al-Bukhari (5240)

Al-Hafiz Ibn Hajar berkata, “Ini merupakan asal bagi mazhab Malik dalam perkara
Sa’d al-Zari’ah.
Hikmah larangan ini ialah dibimbangi suami akan merasa takjub dan suka kepada sifat yang disebut yang akhirnya boleh membawa suami menceraikan isteri yang mensifatkannya atau membawa fitnah dengan sifat tersebut.” (Lihat
Fath al-Bari
, 9/338)

Saya syorkan agar ubah
content
 daripada mempromosikan diri sama ada baik atau kurang baik maka ia tetap mempunyai pandangan dan persepsi yang pelbagai.

Saya dapati banyak
content-content
 yang lebih menarik seperti perbuatan bakeri, kek, pemandangan yang menarik luar dan dalam negara, ilmu dan pengetahuan serta kebolehan tertentu yang mungkin dapat diketengahkan.

Akhir kalam, saya berdoa kepada Allah SWT, semoga Allah SWT sentiasa taufik dan hidayahkan kepada kita ke arah kebaikan dan kebenaran sehingga kita dapat melaksanakannya dengan baik. Amin.

Sumber:
Maktabah Al Bakri

Diharapkan dengan perkongsian Hukum Wanita Buat Live Streaming Dan Dapat Donation ini dapat memberikan kebaikan kepada semua umat Islam terutamanya dalam melaksanakan kehidupan harian serta boleh menukarkan cara untuk mencari rezeki kepada kaedah yang tidak mendatangkan fitnah dan lebih terjaga.

Semoga perkongsian Hukum Wanita Buat Live Streaming Dan Dapat Donation ini dapat memberi manfaat kepada anda semua.

Hukum Wanita Buat Live Streaming Dan Dapat Donation telah pun terjawap di atas, sebaliknya atas tindakan masing-masing pula untuk mengikuti atau sebaliknya.

Seterusnya selain perkongsian tentang Hukum Wanita Buat Live Streaming Dan Dapat Donation ini, anda juga boleh dapatkan info-info terkini di
TcerDotMy
kerana kami sentiasa menyediakan segala info yang tepat dan sahih.